qundao/data-zh-poetry huggingface dataset:
潞河别曹能始·其一
作者：徐熥
朝代：明

悲歌燕市筑，归兴潞河船。作客有何意，还山仍种田。穷猿投散木，饥鹘倦遥天。以我空囊故，怜君损俸钱。
潞河别曹能始·其三
作者：徐熥
朝代：明

昔年同献赋，此日尚沉沦。我有恓皇泪，君怜弃置身。黄尘归路客，白发倚门亲。不尽消魂意，哀歌难重陈。
潞河别曹能始·其二
作者：徐熥
朝代：明

流落谁如我，艰危况别君。渡淮三伏雨，瞻阙万重云。杀气旌旗满，哀声鼓角闻。临岐双涕泪，不独为离群。
潞河别曹能始·其四
作者：徐熥
朝代：明

久已歌黄鸟，还劳赋白驹。心雄犹短剑，目断更长途。去住总归客，行藏空腐儒。故园关百虑，何敢畏驰驱。
潞河逢梅子马时子马自楚使燕
作者：徐熥
朝代：明

当年同听白门鸦，别后风烟几岁华。万里飘零逢潞水，一官牢落傍长沙。新愁绿岸帆前柳，旧事青楼梦里花。草草离尊犹未醉，数声残角又天涯。
潞河驿别周叔宗
作者：徐熥
朝代：明

经时俱作客，此地且盘桓。去路黄尘满，征衣白日寒。吴歌聊自和，燕月暂同看。因悔长安陌，蹉跎未尽欢。
濑下晚泛
作者：徐熥
朝代：明

一水平如镜，西风晚度时。茅茨燃鬼火，榛莽翳神祠。潮势冲溪尽，峰形过濑奇。山川劳应接，进艇不嫌迟。
灵岩庵怀珠上人
作者：徐熥
朝代：明

踏遍烟霞万壑深，洞门空锁薜萝阴。一从瓢笠过南海，十载游踪无处寻。曾同老衲共安禅，回首春风已十年。此日重经香火地，佛灯无燄灶无烟。
灵岩庵怀珠上人·其一
作者：徐熥
朝代：明

踏遍烟霞万壑深，洞门空锁薜萝阴。一从瓢笠过南海，十载游踪无处寻。
灵岩庵怀珠上人·其二
作者：徐熥
朝代：明

曾同老衲共安禅，回首春风已十年。此日重经香火地，佛灯无燄灶无烟。
灵源洞与微公赋
作者：徐熥
朝代：明

洞藏青嶂里，路出白云层。苔色侵禅榻，松阴暗佛灯。树撑危石坠，藤束古崖崩。不用寻僧语，同游自有僧。
灵源洞怀振狂在杭
作者：徐熥
朝代：明

南郭人何处，东山屐已非。春风忆苕水，夜月梦芦矶。以我招寻惯，如君同调稀。摩挲旧题刻，空见白云飞。
灵谷寺
作者：徐熥
朝代：明

一径万松通，钟山俯梵宫。谷声虚应掌，塔影峻凌空。不坏金身古，无梁宝殿雄。未忘生灭相，长此泣遗弓。
灵隐寺寻耶溪上人
作者：徐熥
朝代：明

浮玉山中曾把臂，风景依稀如隔世。常叹空门无定踪，此生何处求真谛。秋风一棹过钱塘，闻说吾师在上方。扶杖入山急相访，灵隐寺中松隐堂。方鞋破衲出相见，怪我年来华发变。相逢不作世间言，指点前山云几片。半榻跏趺双树边，笑谈隐隐生云烟。论交共结三生约，出世同参一指禅。新诗别后多如此，总是禅机非绮语。胜地何须论虎溪，高风不用推支许。须臾残照下雷峰，送客松关第几重。悠悠此别何时遇，愁听云堂薄暮钟。
炀帝行宫
作者：徐熥
朝代：明

满目繁华一夕空，至今行客说离宫。垂杨旧见朱旗绕，芳草曾经翠辇通。商女歌残花落后，妖姬魂散月明中。可怜淮水龙舟戏，听得江南曲未终。废殿荒凉噪暮鸦，广陵潮满夕阳斜。一从凤辇归黄土，无复龙舟驻翠华。春尽冷烟生蔓草，夜深明月照璚花。当时复道今何处，半属芜城百姓家。
炀帝行宫·其一
作者：徐熥
朝代：明

满目繁华一夕空，至今行客说离宫。垂杨旧见朱旗绕，芳草曾经翠辇通。商女歌残花落后，妖姬魂散月明中。可怜淮水龙舟戏，听得江南曲未终。
炀帝行宫·其二
作者：徐熥
朝代：明

废殿荒凉噪暮鸦，广陵潮满夕阳斜。一从凤辇归黄土，无复龙舟驻翠华。春尽冷烟生蔓草，夜深明月照璚花。当时复道今何处，半属芜城百姓家。
烈女吟
作者：徐熥
朝代：明

湘水难同此恨深，幽闺长咏柏舟吟。半生夜雨常悲鹤，六礼春风未委禽。瑟断朱弦因废轸，烛销红泪见灰心。寝门一诀千年怨，魂梦无由识藁砧。
燕南道中怀君大熙吉熙工玉生诸子
作者：徐熥
朝代：明

萧萧羸马向天涯，一片黄尘满面沙。记得去年春雪里，白云庄上看梅花。
燕子楼
作者：徐熥
朝代：明

旧日欢情委逝波，空楼灯影恨如何。一天夜月閒箫管，十载春风罢绮罗。松柏锁烟愁思苦，牡丹含雨泪痕多。香销粉歇歌尘散，忍见双双燕子过。
燕子矶
作者：徐熥
朝代：明

芦荻萧萧远水平，沉江铁锁尚留名。半空鹳鹤飞来影，千载鼋鼍化去精。石占中流危截浪，云侵残垒暝吞城。山僧似惜游人别，犹送疏林磬一声。
爱妾换马
作者：徐熥
朝代：明

如燕如龙户外嘶，行云行雨意悽悽。青蛾永别黄金屋，赤兔新翻碧玉蹄。虽有飞腾空冀北，更无歌舞出楼西。他时紫陌相逢处，望见银鞍不住啼。双眉颦蹙四蹄翻，皂枥无声被不温。憔悴难忘当日宠，悲鸣犹恋主人恩。强随夜月登妆阁，愁逐秋风出塞垣。金埒玉楼遥骋望，几多汗血几啼痕。
爱妾换马·其一
作者：徐熥
朝代：明

如燕如龙户外嘶，行云行雨意悽悽。青蛾永别黄金屋，赤兔新翻碧玉蹄。虽有飞腾空冀北，更无歌舞出楼西。他时紫陌相逢处，望见银鞍不住啼。
爱妾换马·其二
作者：徐熥
朝代：明

双眉颦蹙四蹄翻，皂枥无声被不温。憔悴难忘当日宠，悲鸣犹恋主人恩。强随夜月登妆阁，愁逐秋风出塞垣。金埒玉楼遥骋望，几多汗血几啼痕。
牛首祖堂寻雪浪禅师不遇
作者：徐熥
朝代：明

云气掩禅栖，山空鸟自啼。塔阴依日转，铃语坠风低。白社虚牛首，青山费马蹄。无由问真偈，归路夕阳西。
牧
作者：徐熥
朝代：明

处处平原绿草，村村荒坂斜阳。自信坐牛背稳，谁知骑马蹄忙。
猛虎行
作者：徐熥
朝代：明

上山采蘼芜，下山采蘼芜。采采犹未已，白日将崦嵫。归来逢猛虎，咆哮当路隅。徬徨何所之，林莽多人居。岂无桑间人，轻薄同秋胡。此身虽可噬，此节安可渝。甘心饲猛虎，矢志同罗敷。
猛虎行
作者：徐熥
朝代：明
体裁：乐府曲辞

樵采当荒郊，林皋猛虎声咆哮。欲往避之，日在崦嵫，旷野啼䲭鸮。四顾徬徨而股栗，猛虎张颐展爪扑人食。余告虎：“吁嗟麟兮，不食生物践生草。尔虎白额斑狸而黑文，貌岂不如麟，胡为不仁而扑我”。猛虎前致词：“我虎居深村，饥来啖牛羊。牛羊啖不足，方思啖人肉。人居城市与人伍，扑食同类何可数。谁言虎猛能咥人，世人之猛过于虎”。
猛虎行
作者：徐熥
朝代：明

樵采当荒郊，林皋猛虎声咆哮。欲往避之，日在崦嵫，旷野啼䲭鸮。四顾徬徨而股栗，猛虎张颐展爪扑人食。余告虎：“吁嗟麟兮，不食生物践生草。尔虎白额斑狸而黑文，貌岂不如麟，胡为不仁而扑我。”猛虎前致词：“我虎居深村，饥来啖牛羊。牛羊啖不足，方思啖人肉。人居城市与人伍，扑食同类何可数。谁言虎猛能咥人，世人之猛过于虎。”
玄都观寻道士不遇
作者：徐熥
朝代：明

洞门寂寂锁烟霞，此是玄都道士家。鸡犬无声丹灶冷，深溪流出碧桃花。
玉女杜兰香下嫁张硕
作者：徐熥
朝代：明

黄金钗股紫金钿，忽驾鸾车降碧烟。百尺虹桥天上路，万条花烛世间缘。云璈曲妙调龙琯，露液杯浓启凤筵。却笑裴郎仙分浅，一双玉杵种多年。
玉阶怨
作者：徐熥
朝代：明

残露侵罗袂，深宫漏正长。萤光随月影，点点过昭阳。
王台驿
作者：徐熥
朝代：明

古驿枕溪流，群山抱驿楼。滩声寒午梦，莺语动春愁。芳草王孙路，桃花渔父舟。白云与流水，相对共悠悠。
王生行
作者：徐熥
朝代：明

王生少负耽奇癖，落魄风尘人不识。祗从湖海恣遨游，羞向人前嗟厄塞。胸中神识一何奇，儒雅风流应在兹。篆隶由来追史籀，时时复作无声诗。城西一室大如斗，室中奇物无不有。花鸟图书可自娱，樽罍彝鼎传来久。赏鉴能同张茂先，翩翩意气更堪怜。胡琴劈碎宁论价，古剑酬人不计钱。与余倾盖称莫逆，问奇肯过扬雄宅。竹里酣歌任往来，花间啸傲忘朝夕。朝夕相从酒一樽，交情如此君毋谖。但能博物复饮酒，世事悠悠安足论。
王百谷为先永宁表墓寄此答谢
作者：徐熥
朝代：明

西风吹雁出菰芦，尺素衔来字字珠。倚马万言推绣虎，皋鱼双泪感啼乌。通家敢谓同文举，名笔何缘借董狐。片石空山垂不朽，千秋应得免樵苏。
王百谷半偈庵赠顺公
作者：徐熥
朝代：明

彼岸由来不易登，仲宣楼上遇名僧。演成西竺三车法，传得南宗几佛灯。纪腊每栽香国树，题诗常买剡溪藤。漫言自昔耽禅说，身舍空门愧未能。
王百谷招集南有堂
作者：徐熥
朝代：明

故人三载别，此日一尊同。庵度旃檀雨，池凉蘋蓼风。暮蝉归树急，残暑入林穷。座客多湖海，乡心因暂空。
王百谷招饮半偈庵
作者：徐熥
朝代：明

岁晚过吴市，飘零念此身。投君三指刺，醉我百壶春。名下无虚士，天涯有故人。相逢谈半偈，江上月华新。
王相如文学千里来访诗以赠别
作者：徐熥
朝代：明

少年名姓满词场，千里相寻问草堂。博物每披周石鼓，摛文能赋鲁灵光。九龙夜吼门前水，疋马秋归岭外霜。收得秘书盈万卷，王家事业本青箱。
王粹夫客淮上先归相寻不值诗以怀之
作者：徐熥
朝代：明

我来淮水上，君已解归舟。逆旅无长策，天涯总薄游。早辞征路苦，先见故园秋。漂母祠前过，因之双泪流。
王震甫以王叔明山水见贻答谢
作者：徐熥
朝代：明

王生嗜古元成癖，古今图画如山积。壁上时时烟雾飞，案头隐隐生泉石。吾闻胜国有王蒙，丹青绰有巨然风。幽溪细路已盘曲，烟岚树木何菁葱。此图珍秘几年所，廉者不求贪不与。知余夙有卧游情，一旦披图便相许。奚奴捧送神飞翻，山斋赏鉴忘朝餐。焚香再拜谢君赐，照乘明珠未是恩。
瓦棺寺看月同吴翁晋梅季豹郭圣仆志若真全二上人分得圆字
作者：徐熥
朝代：明

问偈过诸天，松间片月悬。光分三世火，影灭半林烟。云驶看疑运，霜明望更鲜。玉绳低下土，金镜照迷川。悟景应知幻，标枝可喻禅。籁兼心共寂，轮与果俱圆。散彩高幡外，生辉断磬边。晓钟催渐落，长夜竟忘眠。
瓦棺寺赠全上人
作者：徐熥
朝代：明

禅房云气深，一榻傍蕉阴。不种生天果，常怀出世心。鹫峰脩白业，象教礼黄金。何以精名理，先师有道林。
田家杂兴
作者：徐熥
朝代：明

春风动郊墟，村村事农务。桑柘荫比邻，鸧鹒鸣高树。访旧入城稀，持馌归田暮。鸡犬识井闾，牛羊谙村路。此中寡所营，悠然有真趣。
甲午元日
作者：徐熥
朝代：明

平明曙色乱春烟，独对东风意惘然。蓂叶乍开尧砌上，椒花先献佛灯前。忽闻爆竹迎新岁，愧饮屠苏后少年。莫道清霜随腊尽，只愁飞入鬓毛边。
甲午汶上除夕
作者：徐熥
朝代：明

旅馆逢除夕，空怀故国情。荒村三户寂，土屋一灯明。臈逐鸡声去，春随马足生。客中非守岁，自是梦难成。
甲午端阳即事
作者：徐熥
朝代：明

满市贫民尽噪呼，谁家尊酒汎菖蒲。汉廷久已饥方朔，楚泽何人吊左徒。残喘厌看长命缕，空囊安用辟兵符。愁来试上孤城望，几处炊烟几处无。
甲午赴京留别社中诸子
作者：徐熥
朝代：明

瓠落甘南郭，飘零又北征。愁心悲远道，短发恋微名。别苦嫌情重，时危幸橐轻。劳歌听已惯，任作断肠声。
甲午迎春
作者：徐熥
朝代：明

家家箫鼓响何频，海国惊看物候新。自有东风吹綵胜，不愁微雨洒红尘。土牛未送山中腊，宝马先行岁里春。三十三龄容易过，蹉跎又是隔年人。
留别曹能始
作者：徐熥
朝代：明

驿楼相别不胜悲，握手殷勤问后期。何处垆头同一醉，冷风残雪蓟门时。一别青山谢薜萝，故人今夜隔关河。客中无限相思泪，才到思君泪更多。西去长安路渺漫，天涯踪迹觅来难。我今到处题名姓，待汝经过到处看。梦中忘却已分离，只解欢娱不解悲。半夜蓬窗惊觉后，始知相别已多时。
留别曹能始·其一
作者：徐熥
朝代：明

驿楼相别不胜悲，握手殷勤问后期。何处垆头同一醉，冷风残雪蓟门时。
留别曹能始·其三
作者：徐熥
朝代：明

西去长安路渺漫，天涯踪迹觅来难。我今到处题名姓，待汝经过到处看。
留别曹能始·其二
作者：徐熥
朝代：明

一别青山谢薜萝，故人今夜隔关河。客中无限相思泪，才到思君泪更多。
留别曹能始·其四
作者：徐熥
朝代：明

梦中忘却已分离，只解欢娱不解悲。半夜蓬窗惊觉后，始知相别已多时。
留别陈叔度
作者：徐熥
朝代：明

几日相逢意未阑，谁知相别不成欢。尊前草色销魂易，笛里梅花寄远难。鸡唱晓霜孤枕怯，马嘶残雪一鞭寒。虽然千里同明月，两地伤心各自看。
病
作者：徐熥
朝代：明

一春馀几日，况复卧文园。山色来欹枕，莺声老闭门。拥衾无早晚，来札半寒温。渐觉诗签减，惟看药裹存。
病中得王少文诗
作者：徐熥
朝代：明

山楼才信宿，偃卧各经旬。负此看花约，蹉跎欲暮春。诗从愁里荅，神向梦中亲。谁复怜同病，相思长苦辛。
病中试鼓山寺僧所惠新茶
作者：徐熥
朝代：明

偃卧山窗日正长，老僧分赠茗盈筐。烧残榾柮偏多味，沸出松涛更觉香。火候已周开鼎器，病魔初伏有旗枪。隔林况听莺声好，移向荼蘼架下尝。
病中迟陈道育不至
作者：徐熥
朝代：明

幽斋啼暮禽，扶病自沉吟。孤烛当残夜，疏钟度远林。月窥松隙小，云闭竹房深。空有怀人意，杳无车马音。
病僧
作者：徐熥
朝代：明

苦厄那能度，医王亦抱疴。苔侵双屐湿，尘翳一瓢多。锡杖频扶手，金刚为伏魔。跏趺在禅榻，或恐是维摩。闻钟苦夜长，形影自凄凉。忏悔除前障，呻吟检古方。坐非同面壁，卧岂倦津梁。气运有时尽，千花塔里藏。
病僧·其一
作者：徐熥
朝代：明

苦厄那能度，医王亦抱疴。苔侵双屐湿，尘翳一瓢多。锡杖频扶手，金刚为伏魔。跏趺在禅榻，或恐是维摩。
病僧·其二
作者：徐熥
朝代：明

闻钟苦夜长，形影自凄凉。忏悔除前障，呻吟检古方。坐非同面壁，卧岂倦津梁。气运有时尽，千花塔里藏。
病美人
作者：徐熥
朝代：明

长伴流苏与合欢，腰肢瘦尽黛眉残。渐看衣带愁中缓，却恨春光枕上阑。梦去何心游楚峡，起来无力步邯郸。一从玉指纤纤困，挂壁秦筝久不弹。
癸巳元日
作者：徐熥
朝代：明

袅袅东风处处吹，萧条门巷自堪悲。独斟柏叶愁如缕，閒对菱花鬓有丝。三十虚名归马齿，半生薄命怨蛾眉。寒梅不管人无赖，开遍南枝与北枝。
癸巳除夕
作者：徐熥
朝代：明

又见韶华换，空为老大悲。齿添新岁历，酒祭一年诗。流落忧前路，欢娱忆少时。生憎箫管恶，苦向隔邻吹。
登万岁塔
作者：徐熥
朝代：明

宝塔凌霄迥，登攀俯九垓。山河天际绕，楼阁日边开。幡影依檐落，铃声拂槛来。马江波浩渺，雉堞势萦回。隔岭留残照，遥空度晚雷。炊烟生下土，禅诵出香台。僧自山腰住，人从树杪回。迷川今日渡，劫火往年灰。上界疏钟动，孤城断角催。几思题偈别，古壁半苍苔。
登乌石山
作者：徐熥
朝代：明

绝巘分青霭，高台接绛霄。钟声多近寺，墨迹半前朝。径小疑藏洞，山穷忽遇桥。凭栏时纵目，沧海望中遥。
登云龙山放鹤亭
作者：徐熥
朝代：明

叠嶂隐香台，门当楚水开。河流幡影去，云引磬声来。寺古龙犹伏，亭空鹤不回。因寻碑上字，剔尽雨中苔。
登岸
作者：徐熥
朝代：明

兰若知何处，跻攀尚数程。逢沙愁濑浅，登岸得舟轻。古石莓苔色，空林猿鸟声。除将樵采者，更有几人行。
登延平玄妙观
作者：徐熥
朝代：明

玄都俯瞰碧溪濆，上帝高居接五云。入院经声朝斗拜，绕坛香气降真焚。龙精护法丰城剑，鸟篆书符玉洞文。月满松关天籁寂，飘飖笙鹤半空闻。
登扬州城楼
作者：徐熥
朝代：明

淮水微茫远接天，隋宫秋草自芊芊。当时歌舞人何在，落日空山闻断蝉。
登接笋峰
作者：徐熥
朝代：明

丹梯悬削壁，铁索缆萦纡。鱼贯嵓当面，猿攀石碍趺。气同看月喘，声各入云呼。蜿蚺过龙脊，茅房见一区。
登玉皇阁
作者：徐熥
朝代：明

杰阁开灵境，瑶坛接太空。层甍青嶂里，飞槛白云中。海上蓬莱岛，人间太乙宫。六鳌峰逶逦，五虎势巃嵷。渐与尘寰隔，还于帝座通。天都低日月，地轴隘华嵩。远眺龙台古，回看雉堞雄。阶生瑶草绿，炉伏大丹红。妙诀传金母，高幡捧玉童。骖鸾逢子晋，骑鹿揖韩终。自识玄关妙，因知道教崇。九仙遗迹在，何必访崆峒。
登石竹山
作者：徐熥
朝代：明

一径费攀跻，群峰觉尽低。千层环碧嶂，百级挂丹梯。岭峻天疑近，林深路转迷。空中飞鸟绝，树杪乱猿啼。跳浪山魈避，盘旋羽客栖。解衣穿草莽，挥手抉虹霓。岁久碑无字，丹成灶有泥。书符寻篆箓，炼药乞刀圭。吟眺情俱适，徘徊日渐西。扶筇下山去，月色印前溪。
登芝山善见塔
作者：徐熥
朝代：明

百转清溪绕梵宫，千寻丹磴势盘空。昙花乱散诸天雨，桥板斜飞一线虹。塔影层层青嶂外，钟声隐隐白云中。凭阑不敢轻呼吸，帝座溟濛近可通。
登鼓山大顶
作者：徐熥
朝代：明

晓望屴崱峰，振衣涉蓁莽。树色远葱茏，练瀑空中响。峭壁插苍穹，丹崖悬百丈。鬼斧凿鸿濛，玄岩閟罔两。我来叩崆峒，素心怀孤往。萝蔓刺衣裾，烟霞随屦杖。倚石漱清流，顿令神骨爽。薄暮日渐暝，月印苍苔上。忽闻天籁鸣，泠泠惬心赏。愿言脱尘缨，不复絓世网。
白头吟
作者：徐熥
朝代：明

貌如雨中花，节似霜中柏。貌改节不移，别君意悽恻。含悲下中堂，此情空脉脉。君心能再回，白头应再黑。
白头吟
作者：徐熥
朝代：明

貌如雨中花，节似霜中柏。貌改节不移，别君意悽恻。妾心如女萝，君情如飞絮。萝生空缠绵，絮飞何处去。嫁君当红颜，辞君当白首。请君看镜中，双鬓何如旧。死树难再荣，死灰难再热。寄语新欢人，莫遣头如雪。含悲下中堂，此情空脉脉。君心能再回，白头应再黑。
白桃花
作者：徐熥
朝代：明

春风吹遍武陵源，幻出瑶枝树树繁。色似何郎初傅粉，娇同妃子乍承恩。开当柳絮浑无迹，落向苔裀觉有痕。独爱羽衣花下客，玉笙声断月黄昏。
白燕
作者：徐熥
朝代：明

呢喃长日画梁中，素质冰肌迥不同。玉剪飞时遥可辨，宝钗化去竟成空。梁园梦绕梨花月，隋苑声残柳絮风。莫恋乌衣归旧国，藏身合在水晶宫。
白雁
作者：徐熥
朝代：明

蹁跹刷羽度衡阳，遥望还疑缟素妆。起处芦花飘岸渚，低时残雪点潇湘。带来远塞千山月，叫落深林半夜霜。影入薄云看不见，湖光漠漠楚天长。
白马篇
作者：徐熥
朝代：明

谁家冶游子，捐躯事戎行。白马黄金羁，驱驰赴朔方。兜鍪既焜耀，宝剑生光芒。良弓悬韎韐，激矢藏缥囊。仰天射凫雁，俯身射豺狼。膂力已绝世，捷黠谁能当。边风方惨冽，壮士临风僵。跃马入重围，生擒左贤王。丈夫思报国，安肯思故乡。裹尸诚所愿，毋然悲死伤。
真州逢谢在杭司理
作者：徐熥
朝代：明

萧萧书剑傍风尘，况对天涯骨肉亲。半夜断猿知己泪，经年羸马异乡身。飘零湖海愁归客，憔悴江潭问逐臣。此日世途君自见，莫将青鬓叹沉沦。
瞻凤歌为张叔韬赋
作者：徐熥
朝代：明

长溪山水奇，凤山幻灵境。重冈叠嶂自回环，万壑千岩相掩映。中有畸人号凤山，时时长啸此山间。彩云明灭元堪睹，梧竹萧森更可攀。一朝跨凤归仙府，丹崖翠壁空尘土。辽鹤千年去不归，慈乌夜半啼声苦。箧里惟存一画图，忽然飞去胡为乎。延津无处重寻剑，合浦何期更得珠。帝悯诸孤怀怨慕，五丁曾遣相呵护。神物由来不久湮，珠还剑合仍相遇。张生得此喜还悲，陟岵兴歌泪满颐。几回欲拟招魂赋，到处曾求薤露诗。此物遗亡二十载，迄今精爽还应在。千仞犹疑览德辉，九苞彷佛增文采。诸子山中日夜号，凤山依旧倚天高。不须人世悲麟丧，还羡君家有凤毛。
石嵩废寺
作者：徐熥
朝代：明

寺废久无钟，禅关掩万峰。空廊惟卧虎，弃钵不归龙。墙塌埋残碣，苔深翳古松。倘非樵子引，那识往来踪。
石溪歌赠林隐君
作者：徐熥
朝代：明

南剑有溪名君竹，脩竹苍苍溪水绿。中有幽人号石溪，诛茅垒石溪之曲。溪流日夜声潺湲，幽人啸傲石溪间。石可枕兮溪可漱，富贵浮云真等閒。幽人今年八十几，足迹何尝到城市。白岩啸月遇崆峒，青嶂眠云梦黄绮。怜余本是武陵人，欲向溪头一问津。桃花好逐溪流出，世上如今不是秦。
石竺山迟陈道育不至
作者：徐熥
朝代：明

正苦经年别，终违数里程。谈应虚玉麈，梦已断瑶笙。报客空劳鹤，怀人独听莺。一灯松影里，吟卧若为情。
石门晚泊即事
作者：徐熥
朝代：明

湖上人家带暮烟，日斜维棹小桥边。桑间试问缲丝女，此是春蚕第几眠。
破镜行为陈大赋
作者：徐熥
朝代：明

美人有宝镜，价值千黄金。曾与郎君同照影，又与郎君同照心。一朝分散如萍梗，此心虽同不见影。金刀剖处鸾凤分，十年踪迹不相闻。可怜两人持一片，此生何处重相见。劝君对此休自悲，神物会合终有时。
碧山庵逢亮上人
作者：徐熥
朝代：明

清溪带远山，曲径入松关。客以参禅至，僧当乞食还。一瓢秋色澹，孤磬夕阳閒。别去仍回首，禅房云气间。
碧浪湖泛月同在杭
作者：徐熥
朝代：明

扁舟过碧浪，孤月出林端。兔影摇波碎，婵娟落镜寒。湖光澄似练，山色秀堪餐。别后几圆缺，今宵才共看。
禦儿舟中别朗公
作者：徐熥
朝代：明

月下谈深睡去迟，满身凉露夜何其。鸡声未断钟声起，又是江头欲别时。
秋夜即事
作者：徐熥
朝代：明

秋宵残雨上窗纱，一点流萤照暮花。觅得轻罗穿竹径，已随风叶过邻家。
秋夜同颜廷愉黎廷彬二将军王元直秀才观微上人兴公舍弟集邓道鸣阃帅行署赋得紫薇夜漏同用花字
作者：徐熥
朝代：明

虚堂良会寂无哗，忽听谯楼鼓乱挝。响入招提随断磬，声传睥睨杂悲笳。共占此地星文聚，莫问中宵斗柄斜。滴尽铜壶天似水，月光初转紫薇花。
秋夜曲
作者：徐熥
朝代：明

画幕含春度清吹，高烧绛蜡金盘腻。铜龙滴露夜声沈，老兔崩云秋影坠。银筝断续檀槽语，紫雾迷濛罩金缕。蝉衫麟带委罗屏，枕花湿透巫峰雨。牵丝晓井啼乌急，寒螀吊月香兰泣。红光渐射菱花台，又拂娇蛾写春碧。
秋夜汝大见访留酌
作者：徐熥
朝代：明

故人当夜至，倒屣出相迎。坐久诗情发，霜寒酒力轻。残更听渐促，微月欲西倾。分手柴门寂，惟闻天籁声。
秋夜汝高振狂伯孺过宿山斋时汝高将赴阙
作者：徐熥
朝代：明

西风摇落正秋天，相对空山意惘然。竹里孤灯消永夜，镜中华发感流年。寒蛩古砌啼凉月，小犬疏林吠暝烟。只恐心期隔霄汉，岂能长向白云眠。
秋夜送客
作者：徐熥
朝代：明

秋至关河木叶乾，送君西去路漫漫。潮喧古渡猿啼隐，露下空江雁影寒。数点渔灯归浦远，一声僧磬出林残。片帆渺渺知何处，后夜相思独倚栏。
秋夜闻笛
作者：徐熥
朝代：明

残月微微玉漏深，一声长笛起秋阴。天涯多少怀归客，独对西风思不禁。
秋思·南柯子
作者：徐熥
朝代：明

柳叶含愁黛，菱花照泪妆。些儿閒事恼人肠。不忍灯前重忆、解罗裆。铁马嘶风紧，铜龙咽漏长。梦魂随月到伊傍。无奈醒来依旧、恶思量。
秋怨
作者：徐熥
朝代：明

何处飞红叶，深宫不见秋。可怜双眼泪，空对御沟流。
秋怨
作者：徐熥
朝代：明

梧桐叶落正新秋，如水君恩别处流。独倚朱栏过夜半，一声歌管六宫愁。
秋日偶成
作者：徐熥
朝代：明

山翠夕阳天，斋居息众缘。倦啼将暮鸟，哀咽过秋蝉。榻静喧松雨，窗疏纳竹烟。微吟多信步，行到蓼花边。
秋日同汝翔伯孺惟起集汝大山斋
作者：徐熥
朝代：明

高斋秋气清，残暑坐来轻。竹外商飙度，松间天籁生。一杯桑落酒，千载薜萝盟。我辈疏狂甚，谁当嵇阮名。
秋日居法云寺喜瀚上人见访
作者：徐熥
朝代：明

门掩苍苔一径幽，白云应为远公留。疏钟隐隐诸天暮，残叶萧萧满地秋。竹院又逢今日话，芝山犹忆旧时游。此中传偈多禅侣，何必浮杯到沃州。
秋日山行
作者：徐熥
朝代：明

行尽空山日未斜，隔林烟火见人家。涧边小犊眠衰草，风动满园荞麦花。
秋日白纻曲
作者：徐熥
朝代：明

庭槐初落秋气深，月中玉腕捣清砧。东家倡妇恣行乐，酒阑更说罗衣薄。
秋日访徐茂吴司理
作者：徐熥
朝代：明

青鬓投簪二十年，菟裘高筑虎林偏。胸吞云梦全无楚，屋贮华阳小有天。杨柳影侵游寺屐，竹枝歌送泛湖船。钱唐江上潮如马，定赋观涛第几篇。
秋日载酒同陈汝翔黄伯宠惟起惟扬二弟访王玉生郊居
作者：徐熥
朝代：明

绿酒因君载，青山与客同。画成真道子，隐去即庞公。丘壑村村合，桑林巷巷通。坐来香不断，窗外木犀风。
秋日陈汝大载酒林氏水亭
作者：徐熥
朝代：明

满天秋色雁边遥，载酒芳园暑气消。柳外鸣蝉寒度雨，竹间小浦暗通潮。半林绿树迷危堞，一带苍山隔断桥。此地相逢不沉醉，更于何处避尘嚣。
秋日陈汝大邓汝高陈振狂陈子卿陈幼孺袁无竞兴公弟集绿玉斋时余与子卿幼孺下第归自长安汝高将使浙中兴公将游白下
作者：徐熥
朝代：明

竹林文酒暂盘桓，聚散无期后会难。灯下几人分去住，尊前双泪带悲欢。伤心此别魂俱断，落魄初归梦未安。他日东行占太史，客星遥傍使星看。
秋歌
作者：徐熥
朝代：明

秋风吹江湄，采芳寄相忆。妾貌如芙蓉，朝昏几变色。
种蜡梅
作者：徐熥
朝代：明

五出寒香淡淡黄，罗浮仙子幻新妆。开时记取休轻折，留与蜂儿补蜜房。
秦宫怨
作者：徐熥
朝代：明

宫中无复望车尘，已分阿房老此身。纵使君王得相见，也应不爱白头人。
竹枝词
作者：徐熥
朝代：明

美人门对钱塘江，水透苏堤月透窗。莫怨裴航仙梦晚，种来玉杵未成双。妾住西湖旧狭邪，孤山深处是郎家。郎若重来须细认，湖边新种碧桃花。杨柳堤边去采莲，柳枝低拂采莲船。分付儿童休浪折，留待郎来作马鞭。忽听楼头鼓乱敲，模糊月色上花梢。郎今去住无消息，暗掷金钱卜一爻。
竹枝词·其一
作者：徐熥
朝代：明

美人门对钱塘江，水透苏堤月透窗。莫怨裴航仙梦晚，种来玉杵未成双。
竹枝词·其三
作者：徐熥
朝代：明

杨柳堤边去采莲，柳枝低拂采莲船。分付儿童休浪折，留待郎来作马鞭。
竹枝词·其二
作者：徐熥
朝代：明

妾住西湖旧狭邪，孤山深处是郎家。郎若重来须细认，湖边新种碧桃花。
竹枝词·其四
作者：徐熥
朝代：明

忽听楼头鼓乱敲，模糊月色上花梢。郎今去住无消息，暗掷金钱卜一爻。
筑城词
作者：徐熥
朝代：明

丁夫抱杵城头筑，朱颜少妇城边哭。哭声未绝城已崩，无数丁夫遭杀戮。杀戮丁夫就此埋，半为黄土半人骸。长城未毕山东乱，四海纷纷归楚汉。吁嗟吕政胡为乎，亡秦乃在废扶苏。
答葛震甫
作者：徐熥
朝代：明

闽海与吴门，相隔几千里。君虽吴门居，又隔洞庭水。不知贱子名，何由入君耳。云中有片鸿，江头足双鲤。投来皆璚瑶，报之愧兰芷。临风怀美人，感叹胡能已。
答袁无竞
作者：徐熥
朝代：明

乍别已不欢，久别情转恶。凄凄零雨濛，郁郁炎蒸烁。遵途忧风波，对境怀丘壑。濡毫无妙理，把酒强为乐。遐心寄兰荃，秋阴生杜若。缅怀挥袂初，风景宛如昨。远道伫徽音，高标忆河朔。
箕踞轩赠郭圣仆
作者：徐熥
朝代：明

大隐不违亲，幽居少四邻。跏趺依古佛，箕踞对时人。习懒成迂癖，长斋了夙因。形骸耽句瘦，囊橐积书贫。薜荔裁奇服，耕桑作外臣。柴门多紫气，木榻绝红尘。谊以枌榆笃，交于草莽真。愧予贪问字，忘却往来频。
紫云洞
作者：徐熥
朝代：明

石灯虚阁影沉沉，万壑松风起夕阴。断壁只馀苍藓合，洞门长锁紫云深。一声铁篴破残梦，半夜石钟清道心。跨鲤仙人何处去，琪花瑶草不堪寻。
紫阳书院
作者：徐熥
朝代：明

水自茫茫山自青，荒祠千载寄精灵。道人已作黄冠客，不着儒衣拜考亭。
紫阳洞
作者：徐熥
朝代：明

石室奇如此，全无斧凿痕。虚岩悬作屋，曲窦巧成门。避日晴犹湿，屯云昼自昏。平生游历惯，到此亦惊魂。
紫骝马
作者：徐熥
朝代：明

蹀躞横行意，悲鸣恋主身。金鞭垂汉月，玉勒控边尘。影绝追奔易，蹄高转战频。不辞流汗血，未可事和亲。
红叶怨
作者：徐熥
朝代：明

红叶诗成暗自愁，御沟泉咽不堪流。愿将一掬相思泪，添得潺湲出御沟。
约汝大汝翔振狂惟秦在杭藤山看梅
作者：徐熥
朝代：明

藤山梅万树，冬尽一齐开。粉面怀人瘦，香魂入梦来。翠微将失色，玉屑渐成堆。昨得花神檄，迟君共举杯。梅坞馀残雪，疏枝冷不禁。去招梁苑客，同作灞桥吟。十里花为市，千家玉作林。慎毋披鹤氅，树里恐难寻。
约汝大汝翔振狂惟秦在杭藤山看梅·其一
作者：徐熥
朝代：明

藤山梅万树，冬尽一齐开。粉面怀人瘦，香魂入梦来。翠微将失色，玉屑渐成堆。昨得花神檄，迟君共举杯。
约汝大汝翔振狂惟秦在杭藤山看梅·其二
作者：徐熥
朝代：明

梅坞馀残雪，疏枝冷不禁。去招梁苑客，同作灞桥吟。十里花为市，千家玉作林。慎毋披鹤氅，树里恐难寻。
约薛晦叔仁王寺结夏诗以代柬
作者：徐熥
朝代：明

古寺幽偏少四邻，树阴苍翠石嶙峋。暂抛火宅尘中累，同结香坛世外因。下界难寻消暑地，平交谁是得閒身。寄诗已约湾溪叟，清赏于君又一人。
约陈伯孺仁王寺结夏效长庆
作者：徐熥
朝代：明

诗寄湾溪老友看，今年结夏择香坛。约翻莲藏日三卷，愿饱花斋午一餐。经月应酬抛竹素，暂时功课借蒲团。更贪两物堪消暑，栲栳阴浓荔子丹。
纪事
作者：徐熥
朝代：明

汉家台殿敞蓬莱，玉柱盘龙接上台。廿载皇仁深雨露，一时天意变风雷。宫墙夜静啼乌急，苑树春归乳燕来。翘首五云天万里，小臣双泪泣秦灰。纷纷兵甲满中原，市井萧条有几村。总为琼林伤地脉，非贪宝气凿云根。中涓数献便宜策，丁壮难招恸哭魂。辛苦西台姚柱史，画图空自叩天阍。王师一夜报苍黄，大将星沉昼不光。塞外忠魂酬玉剑，沙中枯骨带金疮。黄昏燐火新亡卒，白日烽烟古战场。莫向居庸城上望，霜天笳管总悲凉。欃枪夜望射天弧，边计年来困挽输。万里君门谁伏阙，四郊皇店尽徵租。虎贲宿将多凋谢，乌合新兵屡噪呼。时事艰危堪涕泪，太平能到白头无。
纪事·其一
作者：徐熥
朝代：明

汉家台殿敞蓬莱，玉柱盘龙接上台。廿载皇仁深雨露，一时天意变风雷。宫墙夜静啼乌急，苑树春归乳燕来。翘首五云天万里，小臣双泪泣秦灰。
纪事·其三
作者：徐熥
朝代：明

王师一夜报苍黄，大将星沉昼不光。塞外忠魂酬玉剑，沙中枯骨带金疮。黄昏燐火新亡卒，白日烽烟古战场。莫向居庸城上望，霜天笳管总悲凉。
纪事·其二
作者：徐熥
朝代：明

纷纷兵甲满中原，市井萧条有几村。总为琼林伤地脉，非贪宝气凿云根。中涓数献便宜策，丁壮难招恸哭魂。辛苦西台姚柱史，画图空自叩天阍。
纪事·其四
作者：徐熥
朝代：明

欃枪夜望射天弧，边计年来困挽输。万里君门谁伏阙，四郊皇店尽徵租。虎贲宿将多凋谢，乌合新兵屡噪呼。时事艰危堪涕泪，太平能到白头无。
织女寄牛郎
作者：徐熥
朝代：明

临流几度待金飙，天帝无情恨鹊桥。玉宇微茫空隔水，银河清浅不通潮。心随凤驾思灵匹，泪逐龙梭上锦绡。难得欢娱容易别，年年肠断可怜宵。
经古战场
作者：徐熥
朝代：明

萧条残垒不胜悲，此地曾经几乱离。恨血尚馀春草里，游魂多出夕阳时。潇潇寒雨闻刁斗，漠漠阴云见羽旗。满路干戈愁转战，胡笳休向马头吹。
经废寺
作者：徐熥
朝代：明

宝殿莽萧萧，残僧宿敝寮。壁馀昏后画，树绝挂时瓢。碑毁龟趺损，梁荒鼠族骄。听经知识少，驯虎度危桥。
经旧游怀康元龙
作者：徐熥
朝代：明

西陵分别后，踪迹各飘零。又见枫林赤，依然酒幔青。关河仍旧路，风雪忆邮亭。独坐孤灯下，疏砧未可听。
经涌泉废寺
作者：徐熥
朝代：明

约客扶筇到上方，白云空绕旧僧房。经台岁久萝阴合，香积春深草色荒。遗址尚传唐甲子，残碑犹志宋文章。可怜几度沧桑变，惟有猿声啸夕阳。
经黄河寄怀陈平夫
作者：徐熥
朝代：明

隔岸惊闻伐木歌，橹声摇月下黄河。六溪昼静枯桐冷，三径春深芳草多。满路繁霜凋客鬓，半江寒雨梦渔蓑。思君不奈风尘远，夜夜愁心逐逝波。
结交行
作者：徐熥
朝代：明

酌君金兕觥，听我结交行。今人结交只结面，三杯浊酒倾生平。酒酣拔剑多意气，死生患难毋相弃。出门酒醒各东西，此情便已生同异。结交难，重可悲，人情反覆谁能知。笑谈各已藏矛戟，对面真如隔九疑。君不见陈馀与张耳，当年刎颈徒为尔。又不见鲍叔与夷吾，千载相知能有几。仇隙多生谑浪间，睚眦起在刀锥里。翟公宾客竟如何，一旦门前张雀罗。田文座上客常满，一朝失势皆分散。结交行，难重陈，世途处处皆荆榛。今朝相对且饮酒，明日悠悠行路人。
绝粒僧
作者：徐熥
朝代：明

苦行凡心绝，休粮道气清。斋惟供弟子，食不乞王城。已觉形骸幻，能令香味轻。云游经处处，不用载瓢行。
绿珠诗
作者：徐熥
朝代：明

盘龙洞口双蛾翠，玉唾流香脂粉腻。三斛明珠艳质归，千重锦障秋波媚。玉笛声寒响断云，凰钗蛟佩舞明君。光生凤蜡春厨煖，香屑龙炉夜阁熏。曲曲莺喉歌懊恼，红颜不向青铜老。宝砌苔痕蚀百花，名园梓泽生秋草。一死难酬卫尉恩，鬓云斜坠玉钩翻。碧莎黄土碎香骨，朱楼白日啼妖魂。涧中金水流呜咽，半寸珊瑚千点血。麝气春凝柳絮风，佩声夜泣梨花月。
美人买铁马歌和幼孺
作者：徐熥
朝代：明

瑶宫仙子遗环佩，百结流苏向空坠。半天乱逐片云飞，无数琅玕一时碎。赵璧隋珠半已残，重将彩线串团圞。良工持向街头卖，临风忽听声珊珊。珊珊送入妖娇耳，玉笋提携心暗喜。探得青蚨出锦囊，买来挂在雕檐底。一阵微风一阵声，美人含笑闻琮琤。飘扬祇益春心动，凄切翻令午梦惊。铜壶夜静催银箭，留得檀郎宿深院。却爱邻姬睡乍酣，玎珰莫向空中战。
美人篇戏赠陈参军
作者：徐熥
朝代：明

兰梦方徵吉，倾城得细君。纤看眉上月，浓爱鬓边云。听琴猜断索，织锦辨回文。共誇新妇好，真可配参军。
羽林郎
作者：徐熥
朝代：明

昔有羽林郎，持戟出未央。挥鞭过酒肆，招摇都市傍。酒家女二八，颜色耀春芳。黄金为条脱，白玉为耳珰。越罗裁中裙，齐纨制下裳。服饰既璀璨，膏沐尤馨香。不意冶游子，停骖登我堂。银鞍耀红日，韎韐何辉煌。提壶索美酒，岸帻据胡床。金刀脍鲜鲤，烈火炮羔羊。酒尽出门去，婵媛结衷肠。已去复再返，解赠紫罗囊。君心一何苦，君情一何长。妇人贵远别，持此非所当。还君紫罗囊，妾非青楼倡。
老农
作者：徐熥
朝代：明

容貌衰癯两鬓华，难将生计事污邪。手栽禾黍知多少，眼见田园属几家。时课儿孙勤耨穫，閒从邻叟话桑麻。昨朝扶杖过春社，还祝瓯窭欲满车。
老医
作者：徐熥
朝代：明

曾将奇术冠青囊，八十年前遇长桑。臂在不知经几折，眼花何用检诸方。有剂可令千人活，无药能销两鬓霜。橘老杏残筋力尽，定应死去作医王。
老将行
作者：徐熥
朝代：明

老夫元是良家子，少年流落戎行里。能将一剑净烟尘，几入重围身不死。累累金印肘间悬，塞上驰驱五十年。已羡功勋载盟府，久看姓字书燕然。一朝谢病归岩壑，门外萧条可罗雀。身经百战未龙钟，犹向人前誇矍铄。宝剑年多锋锷销，枥中老骥鸣萧萧。戎衣挂壁成尘土，旧日红旗颜色凋。一自投閒经几载，请缨壮志还应在。遥望沙场愿裹尸，犹思铜柱标炎海。锋镝今年去备边，连营烽火通甘泉。多少材官俱束手，无人贾勇能登先。将军闻此气勃勃，目眦裂尽冠冲发。便往投书献至尊，雄心誓欲探虎窟。据鞍顾盼出辕门，垂老还堪报主恩。但令此去清沙漠，不管金鎗臂上痕。
耕
作者：徐熥
朝代：明

暮云芳垄十亩，春雨寒郊一犁。水上插秧稚子，田头持馌山妻。
自遣
作者：徐熥
朝代：明

遁迹在空山，生涯寄场圃。柴门到者稀，满地梨花雨。
自题小像
作者：徐熥
朝代：明

平生非侠亦非儒，半世游閒七尺躯。却为疏狂因偃蹇，未忘柔曼转清癯。违时傲骨贫犹长，对客诗肠老渐枯。五字吟成心独苦，不知身后得传无。展卷徒为老大悲，形容将槁鬓将丝。有时愤世空饶舌，何处谈诗不解颐。足为无车行路健，心因多累记书迟。自知瘦骨宜贫贱，莫怨人间只相皮。
自题小像·其一
作者：徐熥
朝代：明

平生非侠亦非儒，半世游閒七尺躯。却为疏狂因偃蹇，未忘柔曼转清癯。违时傲骨贫犹长，对客诗肠老渐枯。五字吟成心独苦，不知身后得传无。
自题小像·其二
作者：徐熥
朝代：明

展卷徒为老大悲，形容将槁鬓将丝。有时愤世空饶舌，何处谈诗不解颐。足为无车行路健，心因多累记书迟。自知瘦骨宜贫贱，莫怨人间只相皮。
自鼓山历凤池寻白云洞不得误抵山麓而归口占寄赵用拙居士
作者：徐熥
朝代：明

岧峣径路杳难分，猿鸟哀呼日半曛。莫谓洞门今咫尺，不知犹隔几重云。桃花流水自潺湲，晓起寻君日暮还。不是渔郎迷去路，断无踪迹在人间。
自鼓山历凤池寻白云洞不得误抵山麓而归口占寄赵用拙居士·其一
作者：徐熥
朝代：明

岧峣径路杳难分，猿鸟哀呼日半曛。莫谓洞门今咫尺，不知犹隔几重云。
自鼓山历凤池寻白云洞不得误抵山麓而归口占寄赵用拙居士·其二
作者：徐熥
朝代：明

桃花流水自潺湲，晓起寻君日暮还。不是渔郎迷去路，断无踪迹在人间。
至京
作者：徐熥
朝代：明

客途劳役息，帝里物华新。马踏交河月，莺传上苑春。曙光开柳陌，云气恋枫宸。应待临轩日，抽毫赋大人。
至家
作者：徐熥
朝代：明

故里经年别，今朝慰倚闾。关河空阻绝，岁月易居诸。燕麦埋荒径，莺花老旧庐。莫嫌金已尽，还有一囊书。
至日对客
作者：徐熥
朝代：明

葭管灰初动，残花满故篱。谁知开径日，正是闭关时。短晷闺中线，生涯镜里丝。相逢聊一醉，莫问岁华驰。
舟中书怀
作者：徐熥
朝代：明

一别变春秋，相随半是愁。思乡餐䪺减，感旧泪空流。金尽羞开箧，途遥厌换舟。非无山水兴，客久畏淹留。岂是依人拙，此行谁可依。途穷胜事少，身贱势交稀。客路儒无术，关门吏有威。时时戒童仆，莫比昼游归。
舟中书怀·其一
作者：徐熥
朝代：明

一别变春秋，相随半是愁。思乡餐䪺减，感旧泪空流。金尽羞开箧，途遥厌换舟。非无山水兴，客久畏淹留。
舟中书怀·其二
作者：徐熥
朝代：明

岂是依人拙，此行谁可依。途穷胜事少，身贱势交稀。客路儒无术，关门吏有威。时时戒童仆，莫比昼游归。
舟中对酒怀陈子卿
作者：徐熥
朝代：明

横塘烟雨不胜愁，满目山川忆旧游。今夜一杯三白酒，犹疑同醉太湖舟。
舟中怀幼孺
作者：徐熥
朝代：明

春风并辔出都时，江北江南处处随。一自松陵分手后，几多山水不题诗。
舟中望云龙山有怀陈幼孺
作者：徐熥
朝代：明

云龙山下泛归舟，对景空怀昔日游。聚散无期俱是梦，黄河依旧向东流。
舟中杂言
作者：徐熥
朝代：明

白云一片两片，翠微千重万重。孤客尚馀短剑，青山何处疏钟。处处桃花欲笑，枝枝柳叶含颦。白璧卞和泣楚，黑貂季子归秦。云外疏星点点，沙边小艇双双。一曲孤琴有谱，数声长笛无腔。云际鹧鸪格磔，花前蝴蝶蹁跹。隔岸野桥跨水，空山古墓犁田。
舟中杂言·其一
作者：徐熥
朝代：明

白云一片两片，翠微千重万重。孤客尚馀短剑，青山何处疏钟。
舟中杂言·其三
作者：徐熥
朝代：明

云外疏星点点，沙边小艇双双。一曲孤琴有谱，数声长笛无腔。
舟中杂言·其二
作者：徐熥
朝代：明

处处桃花欲笑，枝枝柳叶含颦。白璧卞和泣楚，黑貂季子归秦。
舟中杂言·其四
作者：徐熥
朝代：明

云际鹧鸪格磔，花前蝴蝶蹁跹。隔岸野桥跨水，空山古墓犁田。
舟夜即事
作者：徐熥
朝代：明

金阊亭下解兰桡，一水吴江去渐遥。秋梦缠绵浑不醒，月明齐上度僧桥。枕前双泪落天涯，半是思君半忆家。起坐不知风露冷，一汀斜月照芦花。
舟夜即事·其一
作者：徐熥
朝代：明

金阊亭下解兰桡，一水吴江去渐遥。秋梦缠绵浑不醒，月明齐上度僧桥。
舟夜即事·其二
作者：徐熥
朝代：明

枕前双泪落天涯，半是思君半忆家。起坐不知风露冷，一汀斜月照芦花。
舟抵京口作
作者：徐熥
朝代：明

舟过金焦日未斜，回看瓜步即天涯。故乡虽隔三千里，得到江南似到家。
舟次小箬溪遇邵广文梦弼话别
作者：徐熥
朝代：明

邂逅白云边，停桡一问玄。去沽桑落酒，来醉广文毡。月色催更柝，霜花压钓船。相逢俱逆旅，明日各风烟。
舟次枫桥寄陈汝大先生
作者：徐熥
朝代：明

萧萧羸马厌驰驱，愁听枫桥月落乌。开遍芙蓉思故国，折来杨柳记西湖。十年献赋青云薄，千里题诗白社孤。我为飘零双鬓短，忆君霜雪满头颅。
舟次龙丘遇尹光禄留饮赋谢
作者：徐熥
朝代：明

黑发朝参懒，听松枕石眠。胸中才八斗，门下客三千。望气关常紫，挥毫草正玄。自惭同侣笑，休觅孝廉船。
舟行
作者：徐熥
朝代：明

空山驻夕阳，山色更苍茫。隔岸蘋花白，满汀芦叶黄。寒蝉抱树咽，金气侵衣凉。此际溪行者，能无思故乡。舟行正暮秋，晚眺思悠悠。驿路当溪断，渔家傍竹幽。山阿全隐寺，石罅乱回舟。坐听寒溪水，潺湲日夜流。
舟行·其一
作者：徐熥
朝代：明

空山驻夕阳，山色更苍茫。隔岸蘋花白，满汀芦叶黄。寒蝉抱树咽，金气侵衣凉。此际溪行者，能无思故乡。
舟行·其二
作者：徐熥
朝代：明

舟行正暮秋，晚眺思悠悠。驿路当溪断，渔家傍竹幽。山阿全隐寺，石罅乱回舟。坐听寒溪水，潺湲日夜流。
芊江雪夜留别社中诸子
作者：徐熥
朝代：明

岁晏强为客，时危怯离家。孤身冲雨雪，双泪别烟霞。前路天难尽，故山云易遮。半生于役苦，赢得鬓将华。
芋江驿楼口占送王元直重游金陵
作者：徐熥
朝代：明

掩泪怀前事，送君无限悲。经过多旧处，何处更相思。夜月乌衣巷，秋风燕子矶。山川仍似昔，只是旧人非。
芋江驿楼口占送王元直重游金陵·其一
作者：徐熥
朝代：明

掩泪怀前事，送君无限悲。经过多旧处，何处更相思。
芋江驿楼口占送王元直重游金陵·其二
作者：徐熥
朝代：明

夜月乌衣巷，秋风燕子矶。山川仍似昔，只是旧人非。
芋江驿楼送张四之白下
作者：徐熥
朝代：明

春风吹柳万条斜，此去金陵驿路赊。不必相思当后夜，片帆开处即天涯。
芝山寺逢游元封兼怀宗振
作者：徐熥
朝代：明

当年曾一面，此夜遇禅居。乍见不相识，惊看鬓渐疏。阿咸元自达，痴叔竟何如。别后馀玄草，毋忘寄敝庐。
芦中矶晓起喜汝大惟秦至
作者：徐熥
朝代：明

犬吠荜门前，遥惊石榻眠。携来双竹杖，穿破一林烟。袖出梅花谱，囊添曲米钱。岁寒盟不负，同醉白云边。
花影
作者：徐熥
朝代：明

斜阳影里月明中，一种葳蕤幻两丛。零露滴时还荡漾，轻云遮处更朦胧。风吹频觉娇无力，天暝方知色是空。忽讶落英飞满径，几回持帚误呼童。芳英灼灼叶蓁蓁，倒影雕栏态更新。忽遇灯光成幻境，倩将月色为传神。分明镜里看珠翠，彷佛帷中见玉人。世界阴晴元不定，可怜生灭总非真。
花影·其一
作者：徐熥
朝代：明

斜阳影里月明中，一种葳蕤幻两丛。零露滴时还荡漾，轻云遮处更朦胧。风吹频觉娇无力，天暝方知色是空。忽讶落英飞满径，几回持帚误呼童。
花影·其二
作者：徐熥
朝代：明

芳英灼灼叶蓁蓁，倒影雕栏态更新。忽遇灯光成幻境，倩将月色为传神。分明镜里看珠翠，彷佛帷中见玉人。世界阴晴元不定，可怜生灭总非真。
花朝社集送佘宗汉明府之南康访杨使君
作者：徐熥
朝代：明

满路流莺送客轺，匡庐山色望中遥。朱门何处堪糊口，白发逢人反折腰。月下歌声虚竹径，天涯离恨记花朝。知君此去经彭泽，陶令高风未寂寥。
苏小小墓
作者：徐熥
朝代：明

疏林落叶乱孤村，芳草萋萋满墓门。惆怅美人今不见，寒鸦栖尽又黄昏。
苕川寻钱叔达不遇时叔达在闽
作者：徐熥
朝代：明

我客苕川君客闽，天涯同是未归身。应知两地相寻处，俱闭閒门不见人。
苕溪送元直南还
作者：徐熥
朝代：明

送客情已悲，何当更送汝。送汝情已悲，何当在逆旅。此情各自知，临行复何语。握手立斯须，相看泪如雨。
苕溪逢谢长史姊丈携家适至赋此志喜且以为别
作者：徐熥
朝代：明

不谓飘零客，能逢骨肉亲。乍同灯下语，犹讶梦中身。意绪兼悲喜，关河各苦辛。音初闻里闬，事但话乡邻。细问儿童长，空怜弟妹贫。艰危前路甚，消息故园真。虽得欢携乐，其如别泪新。明朝又分手，两地共伤神。
苦雨
作者：徐熥
朝代：明

淫雨经旬月，蓬蒿掩敝庐。饥乌藏树杪，行蚁徙阶除。天意高难问，云游迹渐疏。山中蓑笠在，长日自挥锄。竟日云阴合，千峰雨脚连。田禾烂欲死，平陆溃成川。竹径坐来恶，蕉房听可怜。因之废栉沐，白日枕书眠。九夏苦无雨，冬来何太繁。冥冥翻浪急，莽莽塞天昏。野服沾松翠，空墙绣藓痕。山斋幽寂甚，愁绪岂堪论。
苦雨·其一
作者：徐熥
朝代：明

淫雨经旬月，蓬蒿掩敝庐。饥乌藏树杪，行蚁徙阶除。天意高难问，云游迹渐疏。山中蓑笠在，长日自挥锄。
苦雨·其三
作者：徐熥
朝代：明

九夏苦无雨，冬来何太繁。冥冥翻浪急，莽莽塞天昏。野服沾松翠，空墙绣藓痕。山斋幽寂甚，愁绪岂堪论。
苦雨·其二
作者：徐熥
朝代：明

竟日云阴合，千峰雨脚连。田禾烂欲死，平陆溃成川。竹径坐来恶，蕉房听可怜。因之废栉沐，白日枕书眠。
苧萝村
作者：徐熥
朝代：明

越国荒村说苧萝，曾闻此地幻娇娥。浣纱遗迹知何处，满目悠悠空绿波。
荅赠黄君甫
作者：徐熥
朝代：明

家居延水濆，剑佩七星文。竹杖干山月，荷衣五岳云。迹多方外见，名喜世间闻。从此辞尘网，飘飘鸾鹤群。
荔枝 其一 浪淘沙
作者：徐熥
朝代：明

高树锦蒸霞。朱实清华。一丸寒玉裹红纱。万颗累累闽海上，不数三巴。西域枉乘槎。马乳休誇。剖开琼液碎丹砂。异品即今谁第一，犹说江家。
荔枝 其七 浪淘沙
作者：徐熥
朝代：明

白玉瑩肌肤。轻衬罗襦。凤凰冈上锦千株。任是崇龟工墨妙，香味难图。百果更谁如。羞杀杨卢。品题犹说蔡君谟。蠲渴延年还补髓，一罐醍醐。
荔枝 其七 浪淘沙
作者：徐熥
朝代：明
体裁：词

白玉莹肌肤。轻衬罗襦。凤凰冈上锦千株。任是崇龟工墨妙，香味难图。百果更谁如。羞杀杨卢。品题犹说蔡君谟。蠲渴延年还补髓，一罐醍醐。
荔枝 其三 浪淘沙
作者：徐熥
朝代：明

树树火连空。绿叶芃芃。朱颜妖丽玉肌丰。传说琅邪王少女，十八娘红。分摘满筠笼。锦绣成丛。半林香气度微风。却笑杜陵诗句好，只忆泸戎。
荔枝 其二 浪淘沙
作者：徐熥
朝代：明

丹实满林馣。耀日红酣。由来佳品压江南。汉苑杨梅应避色，卢橘香惭。沁齿有馀甘。玉液中涵。钗头一朵美人簪。记得乐天曾有句，映我绯衫。
荔枝 其五 浪淘沙
作者：徐熥
朝代：明

十里锦云乡。傅粉凝妆。红裙争看绿衣郎。黑□稍头朱柿小，玳瑁丁香。延寿品非常。尤胜陈江。绣鞋一种记闽娘。风送瑞堂香百步，结绿硫黄。
荔枝 其五 浪淘沙
作者：徐熥
朝代：明
体裁：词

十里锦云乡。傅粉凝妆。红裙争看绿衣郎。黑叶稍头朱柿小，玳瑁丁香。延寿品非常。尤胜陈江。绣鞋一种记闽娘。风送瑞堂香百步，结绿硫黄。
荔枝 其八 浪淘沙
作者：徐熥
朝代：明

庭静午风凉。荔子盈筐。小姬纤手解罗囊。玉腕冰肌相掩映，百步闻香。含笑问檀郎。何似侬妆。红颜薄命总堪伤。因忆骊山当日事，閒说明皇。
荔枝 其六 浪淘沙
作者：徐熥
朝代：明

一品状元红。金线金钟。麝囊吹散桂林风。黄玉紫琼真胜画，江绿丛丛。双髻翠云松。兰寿香浓。绿珠魂在玉堂东。五岭三巴无此种，独擅闽中。
荔枝 其四 浪淘沙
作者：徐熥
朝代：明

驿骑走红尘。一笑华清。炎方何用献朱樱。天宝梨园新度曲，小部音声。鼙鼓动西京。妃子心惊。梨花魂断不胜情。翠袖红缯俱是梦，水绿山青。
荔枝·浪淘沙
作者：徐熥
朝代：明

高树锦蒸霞。朱实清华。一丸寒玉裹红纱。万颗累累闽海上，不数三巴。西域枉乘槎。马乳休誇。剖开琼液碎丹砂。异品即今谁第一，犹说江家。丹实满林馣。耀日红酣。由来佳品压江南。汉苑杨梅应避色，卢橘香惭。沁齿有馀甘。玉液中涵。钗头一朵美人簪。记得乐天曾有句，映我绯衫。树树火连空。绿叶芃芃。朱颜妖丽玉肌丰。传说琅邪王少女，十八娘红。分摘满筠笼。锦绣成丛。半林香气度微风。却笑杜陵诗句好，只忆泸戎。驿骑走红尘。一笑华清。炎方何用献朱樱。天宝梨园新度曲，小部音声。鼙鼓动西京。妃子心惊。梨花魂断不胜情。翠袖红缯俱是梦，水绿山青。十里锦云乡。傅粉凝妆。红裙争看绿衣郎。黑□稍头朱柿小，玳瑁丁香。延寿品非常。尤胜陈江。绣鞋一种记闽娘。风送瑞堂香百步，结绿硫黄。一品状元红。金线金钟。麝囊吹散桂林风。黄玉紫琼真胜画，江绿丛丛。双髻翠云松。兰寿香浓。绿珠魂在玉堂东。五岭三巴无此种，独擅闽中。白玉瑩肌肤。轻衬罗襦。凤凰冈上锦千株。任是崇龟工墨妙，香味难图。百果更谁如。羞杀杨卢。品题犹说蔡君谟。蠲渴延年还补髓，一罐醍醐。庭静午风凉。荔子盈筐。小姬纤手解罗囊。玉腕冰肌相掩映，百步闻香。含笑问檀郎。何似侬妆。红颜薄命总堪伤。因忆骊山当日事，閒说明皇。
萍
作者：徐熥
朝代：明

有叶无根不用栽，还疑水面长苍苔。游鱼吹浪重重乱，彩鹢冲波两两开。却得微风依岸泊，不容明月入池来。忽然一夜添新雨，踪迹飘零信可哀。
萼绿华将归九疑留别许真人
作者：徐熥
朝代：明

缥缈云軿驾彩霓，半天遥听玉麟嘶。身归紫府难为别，目断红尘不住啼。新启离筵铺凤髓，重封真诰印龙泥。黄金条脱空留赠，九点青山望已迷。
落第后戏作
作者：徐熥
朝代：明

杨柳如丝草似茵，轻罗小袖白纶巾。紫骝嘶向平康路，妒杀春风得意人。
落花
作者：徐熥
朝代：明

春光九十似飞蓬，点径残英片片红。逐水几看过涧壑，因风时得入帘栊。杜鹃有恨啼新泪，蛱蝶无心恋旧丛。独有香魂飞不散，明年仍发故枝中。佳人无计可留春，每见纷飞祗自颦。总为韶华能起恨，亦缘衰谢易伤神。轻狂已逐泥中絮，流落空沾马后尘。莫惜花前频载酒，浮生能得几花辰。一番风雨一番怜，却笑东皇浪有权。才见芳英明苑上，忽惊飞片落阶前。倦游公子辞金谷，醉舞佳人卸翠钿。惆怅春光容易度，不堪凭槛听啼鹃。乍见清池映晓妆，惊看池面贴残芳。武陵溪上春风暗，杜曲园中夜雨狂。绿叶成阴空自媚，红英落尽尚馀香。含情最恨东君恶，不向人间理断肠。
落花·其一
作者：徐熥
朝代：明

春光九十似飞蓬，点径残英片片红。逐水几看过涧壑，因风时得入帘栊。杜鹃有恨啼新泪，蛱蝶无心恋旧丛。独有香魂飞不散，明年仍发故枝中。
落花·其三
作者：徐熥
朝代：明

一番风雨一番怜，却笑东皇浪有权。才见芳英明苑上，忽惊飞片落阶前。倦游公子辞金谷，醉舞佳人卸翠钿。惆怅春光容易度，不堪凭槛听啼鹃。
落花·其二
作者：徐熥
朝代：明

佳人无计可留春，每见纷飞祗自颦。总为韶华能起恨，亦缘衰谢易伤神。轻狂已逐泥中絮，流落空沾马后尘。莫惜花前频载酒，浮生能得几花辰。
落花·其四
作者：徐熥
朝代：明

乍见清池映晓妆，惊看池面贴残芳。武陵溪上春风暗，杜曲园中夜雨狂。绿叶成阴空自媚，红英落尽尚馀香。含情最恨东君恶，不向人间理断肠。
葛阳道中
作者：徐熥
朝代：明

插棘编篱小径斜，数声鸡犬出山家。褰帷最爱秋光好，一路墙阴木槿花。
葛震父招游雨花台同张康侯姚佩卿诸子
作者：徐熥
朝代：明

高台千尺俯烟霞，却望当年旧帝家。百雉都城仍踞虎，六朝宫树半栖鸦。云边淮水连天远，林际钟山带郭斜。独有空门不销歇，至今犹落讲坛花。
蔡景明参知重游晋安过访山居话旧时先永宁殁已九载尚辱垂吊感而赋此
作者：徐熥
朝代：明

垂老閒游出瘴乡，居停仍喜近山房。昔年图画虫生卷，故主园林燕在梁。眼底更谁为旧雨，鬓边无处不新霜。感君犹有山河意，追念先人拜影堂。
薄暮
作者：徐熥
朝代：明

匹马黄沙路，萧萧欲断魂。天涯多少恨，况乃近黄昏。
薛涛坟
作者：徐熥
朝代：明

玉垒山高锦水流，黄泉何处觅青楼。坟头种得桃千树，花落花开怨未休。
薤露
作者：徐熥
朝代：明

日出何杲杲，薤露不长保。人生在世间，岂能长寿考。穰穰陌上尘，离离坟畔草。殇子与彭篯，胡然较迟早。瞻彼薤露晞，感叹伤怀抱。
虎邱寺
作者：徐熥
朝代：明

千顷寒云隐上方，半天明月照回廊。玉凫化去山精灭，金虎销残宝气荒。塔影虚空藏舍利，泉声日夜淬干将。霸图零落浮图在，不拜吴王拜法王。
虞美人草
作者：徐熥
朝代：明

青草香魂是翠蛾，托根元属楚山河。年年野烧咸阳火，夜夜啼螀玉帐歌。恨血清霜凝处满，泪痕残雨滴时多。汉宫亦有如花貌，谁向春风化碧莎。
蜀道难送王震甫之临邛省刺史兄
作者：徐熥
朝代：明

蜀道本是蚕丛域，古来元不通中国。秦帝金牛计太奇，五丁费尽开山力。鬼斧神功山为开，悬崖绝壁真奇哉。滟滪瞿塘水势猛，波流日夜声喧豗。中有畏途称剑阁，羊肠鸟道山形恶。天梯石栈度偏难，鬼见为愁蛇为却。猿狖呼群接臂行，山魈野魅作人声。愁云惨淡日无色，行人此际难为情。蜀道之难已如此，临邛险恶尤无比。风俗由来似吐番，州城半绕平羌水。君家伯氏贤大夫，五马蹀躞专城居。几度经过九折阪，宁为叱驭无回车。闽蜀山川何隔越，寻兄万里堪愁绝。匕首长飞象耳云，马头几看峨眉月。于今西北正烽烟，羌笛胡笳听惨然。中宵起坐肠空断，客路思家泪欲连。蜀道之难应莫叹，长途惟有加餐饭。鹡鸰原上正相思，劝君休起乡关恨。
蝶
作者：徐熥
朝代：明

傅粉娇姿五色衣，由来生性爱芳菲。夜深栩栩梦中化，日午双双花底飞。偷得馀香过别院，带将春色入帘帏。只愁荏苒韶光暮，飘泊知从何处归。
行脚僧
作者：徐熥
朝代：明

何年辞故院，足迹遍云天。有寺皆投宿，逢人便结缘。木杯穷岁月，锡杖老风烟。人境元成幻，行藏总是禅。
西寺寻公朗上人因同宿小舟
作者：徐熥
朝代：明

寻僧入招提，斜阳下疏木。只恐隔关门，同到舟中宿。
西湖八景 其一 仙桥柳色
作者：徐熥
朝代：明

迎仙桥畔万条丝，淡荡春风二月时。知是踏青归去晚，几多游女唱杨枝。
西湖八景 其七 湖心春雨
作者：徐熥
朝代：明

滉漾平湖影碧空，千重树色尽朦胧。春光何处尤堪赏，多是梨花暮雨中。
西湖八景 其三 古堞斜阳
作者：徐熥
朝代：明

百尺高楼接女墙，犹传闽越旧封疆。可怜霸业归何处，惟有寒鸦带夕阳。
西湖八景 其二 大梦松声
作者：徐熥
朝代：明

澄湖潆绕越王城，十里湖光似镜平。怪得寒涛何处起，前山无数乱松声。
西湖八景 其五 荷亭晚唱
作者：徐熥
朝代：明

虚亭遥跨水中央，五里荷花十里香。度曲女郎齐拍手，一声惊散两鸳鸯。
西湖八景 其八 澄澜曙莺
作者：徐熥
朝代：明

子与风流天下闻，刱来高阁欲凌云。晓莺不道年华变，犹自声声唤使君。
西湖八景 其六 西禅晓钟
作者：徐熥
朝代：明

湖上邀宾卜夜驩，胜游休问夜漫漫。天鸡叫罢晨星落，犹听钟声出寺残。
西湖八景 其四 水晶初月
作者：徐熥
朝代：明

孤山深处水晶宫，画舸归来信晚风。欸乃歌残天似水，一痕新月上湖东。
西湖八景·仙桥柳色
作者：徐熥
朝代：明

迎仙桥畔万条丝，淡荡春风二月时。知是踏青归去晚，几多游女唱杨枝。澄湖潆绕越王城，十里湖光似镜平。怪得寒涛何处起，前山无数乱松声。百尺高楼接女墙，犹传闽越旧封疆。可怜霸业归何处，惟有寒鸦带夕阳。孤山深处水晶宫，画舸归来信晚风。欸乃歌残天似水，一痕新月上湖东。虚亭遥跨水中央，五里荷花十里香。度曲女郎齐拍手，一声惊散两鸳鸯。湖上邀宾卜夜驩，胜游休问夜漫漫。天鸡叫罢晨星落，犹听钟声出寺残。滉漾平湖影碧空，千重树色尽朦胧。春光何处尤堪赏，多是梨花暮雨中。子与风流天下闻，刱来高阁欲凌云。晓莺不道年华变，犹自声声唤使君。
西湖十景竹枝词 其一 六桥烟棹
作者：徐熥
朝代：明

柳外春烟午未消，烟深何处认郎桡。小鬟不用频相问，已约桃花第五桥。
西湖十景竹枝词 其七 綵鹢红妆
作者：徐熥
朝代：明

湖心歌管遏春云，水底榴花六幅裙。转过苏堤欢不见，停桡齐上岳王坟。
西湖十景竹枝词 其三 九里松风
作者：徐熥
朝代：明

虬龙千尺翠烟凝，九里涛声浪几层。油壁青骢堤上过，同心犹记结西陵。
西湖十景竹枝词 其九 龙泓漱玉
作者：徐熥
朝代：明

骊珠不动小龙眠，井水无波玉镜鲜。携手与郎同一照，忽惊花发并头莲。
西湖十景竹枝词 其二 三竺晚霞
作者：徐熥
朝代：明

霞光片片映香台，花下红妆笑靥开。预卜明朝天色好，愿郎游骑得重来。
西湖十景竹枝词 其五 桃溪花雨
作者：徐熥
朝代：明

桃溪春色武陵同，落尽残英阵阵风。暗出袖中花一片，问郎何似夜来红。
西湖十景竹枝词 其八 锦塘春柳
作者：徐熥
朝代：明

三月寻春到锦塘，青青垂柳一丝长。折来戏作同心结，不是同心不赠郎。
西湖十景竹枝词 其六 石屋晴云
作者：徐熥
朝代：明

石屋云开淡复浓，青山微露半芙蓉。一时游女红妆湿，身在高唐第几峰。
西湖十景竹枝词 其十 鹫岭观曦
作者：徐熥
朝代：明

啼罢天鸡曙色微，鹫峰高处见朝晖。傍人不用歌行露，夜与郎游尚未归。
西湖十景竹枝词 其四 孤山梅月
作者：徐熥
朝代：明

梅花十亩映湖塘，历乱幽魂处处香。淡月一轮疏影见，青铜镜里寿阳妆。
西湖十景竹枝词·六桥烟棹
作者：徐熥
朝代：明

柳外春烟午未消，烟深何处认郎桡。小鬟不用频相问，已约桃花第五桥。霞光片片映香台，花下红妆笑靥开。预卜明朝天色好，愿郎游骑得重来。虬龙千尺翠烟凝，九里涛声浪几层。油壁青骢堤上过，同心犹记结西陵。梅花十亩映湖塘，历乱幽魂处处香。淡月一轮疏影见，青铜镜里寿阳妆。桃溪春色武陵同，落尽残英阵阵风。暗出袖中花一片，问郎何似夜来红。石屋云开淡复浓，青山微露半芙蓉。一时游女红妆湿，身在高唐第几峰。湖心歌管遏春云，水底榴花六幅裙。转过苏堤欢不见，停桡齐上岳王坟。三月寻春到锦塘，青青垂柳一丝长。折来戏作同心结，不是同心不赠郎。骊珠不动小龙眠，井水无波玉镜鲜。携手与郎同一照，忽惊花发并头莲。啼罢天鸡曙色微，鹫峰高处见朝晖。傍人不用歌行露，夜与郎游尚未归。
西湖泛舟
作者：徐熥
朝代：明

夕阳箫鼓起中流，十里芙蓉两岸秋。荇带乱萦青雀舫，菱歌低度白鸥洲。吴山积翠斜侵郭，越女凝妆尽倚楼。三竺钟声听渐远，半江微月送归舟。
西湖秋夜寄紫玉侍儿
作者：徐熥
朝代：明

他乡流落怨归期，天外秋风雁去迟。枕上雨声灯下泪，湖心山色镜中眉。难将双楫迎桃叶，愁听孤舟唱竹枝。遥忆琐窗肠断处，残更哀角梦回时。
西湖立春
作者：徐熥
朝代：明

春色薄城阴，东风到武林。暖回邹子律，病作越人吟。儿女他乡泪，莺花故国心。西湖有狂客，相对酒杯深。
西湖飞来峰歌
作者：徐熥
朝代：明

我生性爱游名山，黄冠布褐常跻攀。一丘一壑稍险怪，往往大啸开心颜。此峰幽邃称奇绝，何处飞来忘岁月。自是神灵运化工，谁将鬼斧施剞劂。山形突兀又玲珑，悬厓阴洞遥相通。红泉滴沥归深涧，碧磴岧峣接太空。森罗青壁如屏障，窱䆗萦纡非一状。岩下时喧万壑声，石间尽刻诸天像。翠色遥飞九里松，白云长出两高峰。冷泉露下澄清溜，灵隐风高送暮钟。我到山中歇还陟，骇目惊心劳应接。奇迹应誇天下无，仙都自与尘凡别。洞门吟眺欲斜晖，坐破苍苔未忍归。几片寒云生杖屦，半林微月照僧衣。殷勤记取归时路，日暮云深不知处。由来造化妒神奇，只恐飞来又飞去。
西瓯道中寄答伯孺病中见送之作
作者：徐熥
朝代：明

故人卧病空皮骨，精气销忘神恍惚。枕上犹于笔砚亲，题诗送我游京阙。诗来字字皆悲辛，半嗟疾病半嗟贫。况兼离别情思恶，空令游子重伤神。三叠离歌声太苦，几度哀吟泪如雨。君方贫病类相如，我也飘零同主父。行色匆匆一梦间，无由赋别六溪湾。空流万里穷交泪，未识经春衰病颜。一别山川成隔越，怀人长对天边月。于今枚叔更何人，能向君前谈七发。
西禅寺
作者：徐熥
朝代：明

野旷烟光薄，林深暑气微。乱蝉鸣觉路，一犬护禅扉。花竹通诸径，旃檀大几围。云房吟卧久，直到晚凉归。
西蜀竹枝词
作者：徐熥
朝代：明

杜鹃啼上海棠枝，赤甲山前月落迟。斗帐夜寒春梦醒，笛声吹过竹郎祠。
观浦口珠泉
作者：徐熥
朝代：明

一泓如练净无尘，幻出明珠颗颗新。疑是鲛宫逢贾客，难于金谷换佳人。夜光不说昆明水，照乘何须合浦滨。生灭由来归泡沫，欲将灵迹问波神。
警急
作者：徐熥
朝代：明

闻说临洮府，今年没敌尘。愿图恢复策，不必议和亲。
记梦
作者：徐熥
朝代：明

梦与双亲别，牵衣两泪垂。不知成永隔，犹道暂相离。
访杨山甫
作者：徐熥
朝代：明

相过即留连，因君卜筑偏。香销炉有烬，茶熟灶生烟。采得芸驱蠹，栽将柳借蝉。门前时载酒，来叩子云玄。
访梅禹金秦淮客舍
作者：徐熥
朝代：明

舟过长干问客星，风流不用叹飘零。一秋桃叶居淮水，十月梅花梦敬亭。游遍南朝多宝寺，翻残西竺几函经。赠君欲折藏鸦柳，满目隋堤何处青。
访瀚上人
作者：徐熥
朝代：明

遁迹芝山寺，长年不出龛。行深忘色相，客至但和南。传世灯千劫，随身经一函。无言即真意，禅理岂须谈。
访程子晖
作者：徐熥
朝代：明

草阁秋深露气寒，白龙江上暮云残。轻舟泛入桃源里，两岸芙蓉一钓竿。
访羽人不遇
作者：徐熥
朝代：明

千峰万壑羽人家，钟磬无声日已斜。闭却洞门春寂寂，晚风吹落紫藤花。
访薛炼师思齐
作者：徐熥
朝代：明

桃花千树绕江干，花里幽居日考槃。曲径开时供鹿卧，方书抄就借人看。一春草绿蓬门静，半夜云生药杵寒。闻说延年有真诀，相逢先乞九还丹。
访陈平夫箬坡别业
作者：徐熥
朝代：明

涧水潆洄绿树稠，白云长锁洞门幽。此中自与尘凡隔，一任桃花引钓舟。
访黄道晦
作者：徐熥
朝代：明

桑麻鸡犬自成村，溪口云深绝洞门。有客迟回空日暮，不知何路到花源。
语溪舟中除夕用旧韵
作者：徐熥
朝代：明

满江灯火照帆樯，断送韶华在异乡。红烛也流今夕泪，青铜犹忆去年妆。孤身长路思千里，半世虚名梦几场。欲解离愁谋一醉，行厨何处有椒觞。
读礼感怀
作者：徐熥
朝代：明

相见黄泉未有期，每思往事泪交颐。蠹生残箧长留粉，蛛匿空房乱结丝。花径尚看扶杖处，柽阴犹记纳凉时。绵绵此恨应无尽，忍读风人陟岵诗。何事当年便绝裾，误人应是荐贤书。九天无处阍堪叩，三釜如今愿已虚。却恨别离同梦寐，还惊日月易居诸。从今不起云霄念，长向花间御板舆。素车白马出燕关，风急云寒雪满山。当日已拚成死孝，此身何敢望生还。忍看堂上遗容在，无复花前舞袖斑。丹旐翩翩人不见，抚床空有泪潺湲。哭向灵帏唤不醒，可怜从此隔幽冥。双凫影绝人何处，五柳阴浓户自扃。藉草祗今稀酒伴，种花谁复课园丁。回思二十年前事，日日窗前教一经。
读礼感怀·其一
作者：徐熥
朝代：明

相见黄泉未有期，每思往事泪交颐。蠹生残箧长留粉，蛛匿空房乱结丝。花径尚看扶杖处，柽阴犹记纳凉时。绵绵此恨应无尽，忍读风人陟岵诗。
读礼感怀·其三
作者：徐熥
朝代：明

素车白马出燕关，风急云寒雪满山。当日已拚成死孝，此身何敢望生还。忍看堂上遗容在，无复花前舞袖斑。丹旐翩翩人不见，抚床空有泪潺湲。
读礼感怀·其二
作者：徐熥
朝代：明

何事当年便绝裾，误人应是荐贤书。九天无处阍堪叩，三釜如今愿已虚。却恨别离同梦寐，还惊日月易居诸。从今不起云霄念，长向花间御板舆。
读礼感怀·其四
作者：徐熥
朝代：明

哭向灵帏唤不醒，可怜从此隔幽冥。双凫影绝人何处，五柳阴浓户自扃。藉草祗今稀酒伴，种花谁复课园丁。回思二十年前事，日日窗前教一经。
读礼日谢在杭拜官湖州便道还家见访赋赠
作者：徐熥
朝代：明

当时同听鹿鸣歌，此日云霄与薜萝。鸡骨支来天上泣，马蹄惊向巷中过。经年聚散踪无定，一见悲欢泪更多。天上星辰催执法，相思又隔五湖波。
读顾道行先生碑刻
作者：徐熥
朝代：明

使者登攀处，春风又几年。诗留孤嶂里，人老五湖边。屐齿埋荒藓，碑棱隐断烟。摩厓惬幽赏，惆怅隔山川。
谐赏园别顾世卿
作者：徐熥
朝代：明

共醉尊中酒，惊看别后颜。神龙分剑浦，羸马出阳关。园似游金谷，人如行玉山。相逢又相别，空有泪潺湲。
谒孔林
作者：徐熥
朝代：明

洙泗潆回两派分，泰山龙护素王坟。传经已化三千士，执贽难逢七十君。室筑空场生蔓草，树残荒陇起寒云。一抔马鬣勤瞻拜，欲向春风荐鲁芹。
谒孙山人太初墓兼怀郑吏部继之
作者：徐熥
朝代：明

道场山下见荒阡，欲吊吟魂一怆然。寂寂梨花寒食雨，萧萧蒿草夕阳烟。空林夜静闻猿啸，断碣年深借鹿眠。若把梅亭比苕水，千秋黄土总堪怜。
谒马仙姬庙
作者：徐熥
朝代：明

元君仙籍出扶风，庙食千年建水东。满院松杉巢鹳鹤，四时香火卜罴熊。青天紫气生灵幄，白日红云护寝宫。几度凭虚朝上帝，手抛霞帔幻成虹。
谢司理招游道场山
作者：徐熥
朝代：明

碧树香台一径纡，满林幽鸟避前驱。重重翠巘看苍弁，渺渺层波见太湖。钟送馀声过下界，云留残影挂浮屠。画船载月归来晚，十里烟光澹欲无。
贻陈汝翔
作者：徐熥
朝代：明

柯屿山水奇，之子钟灵秘。吾党推白眉，词坛标赤帜。衡门可栖迟，丘园还自贲。服食采三秀，衣裳裁薜荔。天倪既已和，纯白无不备。但作襧衡狂，不下杨朱泪。暌违日以长，临风思把臂。
赋得华林暮雪
作者：徐熥
朝代：明

屏山何逶迤，精庐依北郭。日暮寒风生，旷野同云作。俄看雪片繁，渐觉襌衣薄。瑶华结珠幡，玉屑飘金铎。跏趺双树林，疑是天花落。
赋得团扇承落花
作者：徐熥
朝代：明

飞花霞并烂，纨扇月同团。素影留芳怨，馀香恋合欢。娇疑障笑比，朱讶掩唇看。有意迎风易，无声到地难。胭脂纷点镜，锦绣剪堆盘。魂向轻罗散，春从薄面残。班姬方敛恨，闺思况将阑。
赋得广陵涛送客之维扬
作者：徐熥
朝代：明

万马声喧不暂停，满天风浪昼冥冥。遥连铁瓮千层白，微露金焦两点青。吴楚山河分一水，齐梁烟月付中泠。伤心莫作芜城赋，好辨江干瘗鹤铭。
赋得易水寒送人游燕
作者：徐熥
朝代：明

燕山嵯峨易水流，北风吹水声飕飕。荆卿驱车不顾返，仗剑欲报燕丹雠。可怜燕耻犹未雪，壮士衷肠空激烈。千年往事水犹寒，萧萧壮发能冲冠。怜君故是荆卿比，翩翩侠气横燕市。击筑还过易水滨，一声长啸悲风起。
赋得欲笑翻成泣
作者：徐熥
朝代：明

悲欣无定态，啼笑一时并。粉痕欢眼注，铅水妩容生。两犀方奋齿，双箸忽吞声。谁云射雉乐，翻作泣鲛情。
赋得系臂纱送陆姬
作者：徐熥
朝代：明

红汗沾犹湿，缠绵玉钏知。暗香生皓腕，微晕隐丰肌。疑作同心结，看如续命丝。守宫今褪尽，情重枕郎时。
赋得逍遥游送邬子远山人
作者：徐熥
朝代：明

逍遥非避世，只是爱清閒。汎月渡千涧，随云过几山。游同僧共往，倦与鸟俱还。踪迹多湖海，故园长闭关。
赠佘宗汉明府
作者：徐熥
朝代：明

青鬓郎官早息机，抛将墨绶变荷衣。一裘已傍壶山隐，双舄宁从帝里飞。饮似公荣常得醉，游同禽庆久忘归。年来门巷清如水，惟有寒鸥伴钓矶。翩翩辞赋似西京，四壁萧然类马卿。山水到时皆屐迹，江湖何处不诗名。閒来柳向门前种，老去花犹笔里生。岁晏赍粮过九鲤，与君长啸结鸥盟。
赠佘宗汉明府·其一
作者：徐熥
朝代：明

青鬓郎官早息机，抛将墨绶变荷衣。一裘已傍壶山隐，双舄宁从帝里飞。饮似公荣常得醉，游同禽庆久忘归。年来门巷清如水，惟有寒鸥伴钓矶。
赠佘宗汉明府·其二
作者：徐熥
朝代：明

翩翩辞赋似西京，四壁萧然类马卿。山水到时皆屐迹，江湖何处不诗名。閒来柳向门前种，老去花犹笔里生。岁晏赍粮过九鲤，与君长啸结鸥盟。
赠刘会卿保御
作者：徐熥
朝代：明

但得筋骸健，何妨鬓发苍。诗成开白社，书就秘青囊。世事閒能遣，机心老易忘。时时留客醉，丝竹满高堂。
赠别康孟担
作者：徐熥
朝代：明

一丘栖隐近何仙，不异庞公在汉年。名混布衣堪傲世，斋供绣佛可逃禅。尊前有客同浮白，身后谁人识太玄。此别相思劳梦寐，壶山云树鲤湖烟。
赠史使君
作者：徐熥
朝代：明

风流史使君，三载竹符分。吏舍积青草，公庭生白云。山城有弦诵，瘴海无妖氛。父老关门送，不持钱一文。一麾初出守，三十已专城。露冕诸侯贵，攀辕百姓情。俸贫难养鹤，庭静但闻莺。试看长溪水，惟君能共清。
赠史使君·其一
作者：徐熥
朝代：明

风流史使君，三载竹符分。吏舍积青草，公庭生白云。山城有弦诵，瘴海无妖氛。父老关门送，不持钱一文。
赠史使君·其二
作者：徐熥
朝代：明

一麾初出守，三十已专城。露冕诸侯贵，攀辕百姓情。俸贫难养鹤，庭静但闻莺。试看长溪水，惟君能共清。
赠呼允龄将军
作者：徐熥
朝代：明

黄金横带气如虹，儒雅还看郤縠同。鱼鸟阵开云变黑，鲸鲵血溅海生红。肘悬幕府新雕印，手挂天山旧赐弓。注就阴符刁斗急，夜深灯照柳营中。
赠安道人
作者：徐熥
朝代：明

丹房占翠微，静极悟玄机。玉液喉间咽，金精肘后飞。礼经随众惯，挥麈见人稀。岂是无家客，三年不一归。
赠少年
作者：徐熥
朝代：明

天涯相见正新秋，满目西风共倚楼。月下按筝歌一曲，声声都作小凉州。
赠岩上人
作者：徐熥
朝代：明

昔住毗卢殿，今居石竹山。春云禅衲煖，夜月梵钟閒。香积供狙饭，禅房倩鹤关。平生爱空寂，相对欲忘还。
赠张太医
作者：徐熥
朝代：明

年少曾将肘后探，高名今已似苏耽。石烹夜月松烟细，药洗春泉橘井甘。函里难经翻九九，洞中炉火转三三。功成他日生毛羽，看驾云车白鹿参。
赠张少府
作者：徐熥
朝代：明

恋越终辞楚，幽栖似鹿门。烟霞长作侣，车马不闻喧。世事惟高枕，生涯只灌园。自耽泉石趣，岂是学桃源。黑发弃轩冕，归耕南亩田。不飞云外舄，时挂杖头钱。野性耽丘壑，幽居远市廛。中峰高隐处，长抱白云眠。
赠张少府·其一
作者：徐熥
朝代：明

恋越终辞楚，幽栖似鹿门。烟霞长作侣，车马不闻喧。世事惟高枕，生涯只灌园。自耽泉石趣，岂是学桃源。
赠张少府·其二
作者：徐熥
朝代：明

黑发弃轩冕，归耕南亩田。不飞云外舄，时挂杖头钱。野性耽丘壑，幽居远市廛。中峰高隐处，长抱白云眠。
赠彭城苏姬
作者：徐熥
朝代：明

苏小门前系紫骝，隔帘相见尚含羞。青蛾暂结花间约，绿蚁能忘客里愁。一片轻寒销枕簟，半窗明月上箜篌。从今若过彭城路，不说张家燕子楼。
赠性言上人
作者：徐熥
朝代：明

多年坐沃洲，此日伴师游。白社閒中梦，丹枫客里秋。浣衣江月冷，扶杖岭云流。欲證无生诀，萍踪不可留。南朝四百寺，师在几招提。法以莲花悟，诗将贝叶题。游踪闽海曲，归兴秣陵西。相见即相别，秋风惜解携。
赠性言上人·其一
作者：徐熥
朝代：明

多年坐沃洲，此日伴师游。白社閒中梦，丹枫客里秋。浣衣江月冷，扶杖岭云流。欲證无生诀，萍踪不可留。
赠性言上人·其二
作者：徐熥
朝代：明

南朝四百寺，师在几招提。法以莲花悟，诗将贝叶题。游踪闽海曲，归兴秣陵西。相见即相别，秋风惜解携。
赠惟秦
作者：徐熥
朝代：明

平生隐不出，出便为寻真。世上风波免，途中闻见新。抛家无内顾，学道有前因。却笑虚名客，江湖劳此身。
赠方伯书
作者：徐熥
朝代：明

风尘初识面，尊酒罄交驩。人已如玄度，才能逼建安。青云名不薄，白雪和应难。此别何时遇，秋宵梦木兰。
赠本净上人
作者：徐熥
朝代：明

信心归净土，行脚到闽天。度众时开讲，降魔夜不眠。闻钟能悟性，补衲恐妨禅。何日参猊座，焚香听白莲。
赠李茂承太学
作者：徐熥
朝代：明

云间才子气翩翩，偶尔相逢入洛年。半夜孤帆三泖月，一秋双屐六朝烟。匣中紫气频看剑，笔底青山不卖钱。同是天涯流落客，何妨长醉酒垆边。
赠林子实山人
作者：徐熥
朝代：明

破帽鹑衣过此生，放歌村落负薪行。何人能识醉中趣，独我许留身后名。老去未容狂态减，贫来弥觉俗缘轻。茅茨委巷逢迎少，经岁不闻车马声。
赠林敷毅公子
作者：徐熥
朝代：明

年少悬书向国门，家声犹说紫薇垣。登坛久已推牛耳，授简曾看擅兔园。拥彗诸侯虚左席，操觚词客结中原。功名不用垂钟鼎，白首江湖亦主恩。
赠歌姬爱卿十二韵
作者：徐熥
朝代：明

绮席开华馆，倾城得爱姬。苑花输靓脸，宫柳学柔肢。薄鬓琼钗耀，单衫宝带垂。娇喉歌自啭，长袖舞偏宜。纤月横蛾翠，轻风馥口脂。背灯偷卖眼，临镜故颦眉。性慧藏阄巧，情多度曲迟。明珰斜粉颈，银钿约冰肌。旧恨啼难诉，新官对可悲。暗调通缱绻，微拒掩猜疑。意洽重逢日，魂销欲别时。流苏空百结，未足表相思。
赠歌者
作者：徐熥
朝代：明

习家池上春昼长，主人爱客飞羽觞。梨园子弟纷成行，少年白晰称陈郎。何晏之粉荀令香，技掩秦青音绕梁。翩翩广袖能回翔，脩眉高髻内家妆。月中一曲舞霓裳，轻敲檀板按宫商。顿令四座生辉光，苏州刺史空断肠。奈何与子非一乡，安得相从乐未央。人生及时须徜徉，莫令两鬓生秋霜。
赠歌者
作者：徐熥
朝代：明

莺喉宛转舞蹁跹，唱彻凉州第一篇。缑岭羽衣王子晋，汉宫丽质李延年。袖当卧处还堪剪，锦掷筵间不用缠。三过雍门称绝技，可能歌劝上留田。
赠江仲鱼
作者：徐熥
朝代：明

君家虽附郭，多在武夷居。有水皆移棹，无山不结庐。胸全藏洞壑，交半混樵渔。怀友秋风里，从今或到予。
赠沈公绳
作者：徐熥
朝代：明

久已称三绝，真如顾虎头。杜门閒自得，于世澹无求。丘壑胸中相，潇湘笔底秋。沈郎腰细尽，盘礴未能休。
赠沈稚咸
作者：徐熥
朝代：明

爱君蓬荜绿萝閒，住近枫桥第几湾。短屐一春游茂苑，疏钟半夜听寒山。门多词客寻诗至，寺有高僧乞画还。数顷烟波满船月，歌声来往水云间。
赠波上人
作者：徐熥
朝代：明

随师居净土，礼佛向空门。夜半磬犹击，旬中发几髡。蒲团同鹤睡，贝叶借猿翻。壁挂袈裟湿，因过雪里村。
赠渔者
作者：徐熥
朝代：明

不作风尘客，生涯寄钓纶。江湖孤棹远，烟雨一竿贫。鼓枻同渔父，藏名比富春。武陵溪尚在，为我问迷津。
赠潘郎
作者：徐熥
朝代：明

白晰脩眉紫绮裘，春风挟弹美遨游。几多红粉羞颜色，果匿怀中不敢投。
赠潮上人
作者：徐熥
朝代：明

真僧住洞天，苦行已多年。说法苔衣上，安禅瀑布边。瓢餐千涧月，衲挂半林烟。夜静诸缘息，跏趺久不眠。
赠王君密民部
作者：徐熥
朝代：明

年少风流粉署郎，赋成争诵鲁灵光。閒曹不废青箱业，先世犹传白简霜。九折羊肠曾叱驭，一官鸡舌正含香。潞河公暇门如水，花竹阴阴客满堂。
赠王少文
作者：徐熥
朝代：明

王生今年才十几，籍籍香名满人耳。已诧文章泻大河，更誇神骨澄秋水。目下三行腹五车，志如鸿鹄书龙蛇。遨游竟日车多果，烂漫千言笔有花。羡子襟怀何卓荦，羡子高谈何岳岳。五色争看鸑鷟文，片言能折充宗角。日来相见即相欢，同心臭味如金兰。高才岂复论长吉，年少还应陋子安。莫笑相逢频倒屣，如此宁馨谁可拟。堪叹茫茫宇宙间，眼中之人惟有尔。
赠王思延都护
作者：徐熥
朝代：明

年少登坛拥隼旟，欲将长剑扫穹庐。黄金世佩通侯印，彤管家藏太史书。异域葡萄杯上绿，边城杨柳笛中疏。运筹自合阴符秘，兵法无劳习穰苴。
赠瑕丘灌园郭叟
作者：徐熥
朝代：明

胜地近洙水，主人同汉阴。未忘为圃意，偏称耦耕心。草色怜颜巷，柏枝分孔林。下车聊共语，莫作凤衰吟。
赠羽士
作者：徐熥
朝代：明

绝壑凌空鸟道悬，竹房松火乱秋烟。道人不问丹梯险，禁步青山二十年。竹杖游方几化龙，知君云水本无踪。今朝长揖下山去，他日相寻何处峰。
赠羽士·其一
作者：徐熥
朝代：明

绝壑凌空鸟道悬，竹房松火乱秋烟。道人不问丹梯险，禁步青山二十年。
赠羽士·其二
作者：徐熥
朝代：明

竹杖游方几化龙，知君云水本无踪。今朝长揖下山去，他日相寻何处峰。
赠胡外史
作者：徐熥
朝代：明

钱塘风景真奇绝，吴山苍翠湖光白。山川灵秀萃何人，之子飘然自高格。生来踪迹压尘埃，湖海狂游亦壮哉。振衣频陟云龙顶，仗剑曾登戏马台。燕秦楚越行皆遍，又泛扁舟过海甸。九鲤湖边信短筇，武夷山上开华宴。游兴年来尚未央，温陵剑水复清漳。三秋石鼓簪黄菊，五月枫亭摘荔香。羡君怀抱何潇洒，知君不是悠悠者。世路由来遇合难，风尘莫怨知音寡。伊余癖性好遨游，与子交驩几度秋。春风竹外频来往，夜月花间递唱酬。唱酬来往情偏好，漫把交情同草草。囊里无钱休叹嗟，尊中有酒须倾倒。胡生胡生何太奇，余每谈诗君解颐。自堪意气称吾党，不但前身是画师。
赠蔡景明参知
作者：徐熥
朝代：明

托迹江湖二十霜，名山游遍不赍粮。斗间能辨龙文气，粉署曾含鸡舌香。夜月久虚玄草宅，客星还照紫薇郎。山川信美皆吾土，何用登楼忆故乡。
赠薛君佐秀才
作者：徐熥
朝代：明

年少词华旧有声，高标应比玉壶清。一春草向池中梦，五色花从笔里生。座满烟霞挥麈尾，匣腾风雨泣龙精。青云自是君家业，傲世休耽白社名。
赠赵用拙居士
作者：徐熥
朝代：明

留发不披缁，行藏众所疑。慧因闻道早，壮悔出家迟。果以今生满，僧应夙世为。悬知他日遇，改却旧须眉。
赠赵茹霞羽士
作者：徐熥
朝代：明

海国真人茹碧霞，廿年云水寄生涯。读残紫府三千箓，看尽玄都十万花。天外瑶笙招白鹤，洞中霞佩隐青蛇。知君名姓归仙籍，为乞星坛伏火砂。
赠车子仁郡侯
作者：徐熥
朝代：明

含来鸡舌尚氤氲，新握麟符到海濆。案了簿书心似水，门投词赋客如云。市中骑竹迎童子，池上挥鞭醉使君。敝刺即今羞自献，敢言名姓旧相闻。
赠邓道鸣都阃
作者：徐熥
朝代：明

千骑如云瘴海间，一天明月照刀环。营门昼静笙歌沸，部曲秋高剑戟閒。乐奏金铙新破敌，名标铜柱旧平蛮。玉关他日功成后，犹见将军鬓未斑。
赠陆延平
作者：徐熥
朝代：明

高卧东山岁月深，南来五马又骎骎。民淳市卖雷生剑，官久囊空陆贾金。频见弓旌求草泽，常看车驾舍棠阴。玉华有石还堪载，不愧君家旧郁林。
赠陈价夫荐夫
作者：徐熥
朝代：明

明珠无连胎，奇卉寡并蒂。物类有如此，无乃造化忌。夫何六溪中，产君兄与弟。意气倾时流，词华振当世。顾盼生雄姿，中原敢凌厉。探讨无勌勤，玄心已超诣。二陆久不兴，芳名尔当继。
赠陈元之刺史
作者：徐熥
朝代：明

先生宗炳流，山水卧中游。隐矣能自适，澹然何所求。紫云当日梦，黄菊此时秋。投老六溪上，依稀如十洲。
赠陈道源参军
作者：徐熥
朝代：明

冷曹堪傲性，大雅见遗音。衙只听莺放，山多信马寻。一官同鲍照，五字比陈琳。俸薄难供客，时捐卖赋金。
赠隐者
作者：徐熥
朝代：明

东郊称大隐，耕凿古风存。水竹开三径，桃花自一村。閒心馀白发，生事寄青尊。爱尔幽栖处，依稀似鹿门。
赠颜廷愉将军
作者：徐熥
朝代：明

姓名曾冠少年场，逆旅相逢意慨慷。能以三都雄艺苑，还将一剑倚扶桑。燕台击有荆轲筑，粤国游无陆贾装。为爱琅邪门下士，如君词赋独升堂。诗名久已动长安，此日仍登上将坛。投笔耻为秦博士，横戈今作汉材官。常？一命酬知己，不爱千金赠所驩。莫道书生无远略，东封函谷有泥丸。
赠颜廷愉将军·其一
作者：徐熥
朝代：明

姓名曾冠少年场，逆旅相逢意慨慷。能以三都雄艺苑，还将一剑倚扶桑。燕台击有荆轲筑，粤国游无陆贾装。为爱琅邪门下士，如君词赋独升堂。
赠颜廷愉将军·其二
作者：徐熥
朝代：明

诗名久已动长安，此日仍登上将坛。投笔耻为秦博士，横戈今作汉材官。常？一命酬知己，不爱千金赠所驩。莫道书生无远略，东封函谷有泥丸。
赠颜廷愉将军·其二
作者：徐熥
朝代：明
体裁：七言律诗

诗名久已动长安，此日仍登上将坛。投笔耻为秦博士，横戈今作汉材官。常�一命酬知己，不爱千金赠所驩。莫道书生无远略，东封函谷有泥丸。
赠魏考叔
作者：徐熥
朝代：明

所居虽近市，苔锁荜门幽。巾舄遵王制，图书应客求。挥毫无俗韵，下榻有名流。满壁沧洲在，依稀顾虎头。
赠黄君甫山人
作者：徐熥
朝代：明

烟霞久已亲，无语到红尘。著姓同江夏，逃名比富春。长贫玄草客，未老白云身。不脱吴钩赠，君家在剑津。
赠黄思衡广文
作者：徐熥
朝代：明

意气贫难减，文章老更工。身閒贪佛日，官冷称儒风。夫子推杨震，经生重马融。剑锋销未尽，耿耿尚如虹。
赠黄生懋政
作者：徐熥
朝代：明

怜君湖海客，寄迹少年场。音律周公瑾，丹青顾长康。侠常弹短剑，贫不厌空囊。名姓应难问，多于酒肆藏。
赠黄瞻山先生
作者：徐熥
朝代：明

年少声华动五侯，老来长啸卧沧洲。门无车辙堪罗雀，家有图书可汗牛。流水一村韦曲社，桃花三月武陵舟。知君猿鹤盟犹在，好看青山到白头。
赠黄道晦隐君
作者：徐熥
朝代：明

鸡犬声中隐者居，桃花流水绕庭除。芝苓服久容颜古，草莽交深世态疏。千顷沧江移艇钓，一犁春雨带经锄。有时唤渡过城市，不是脩琴即借书。白首幽栖只一区，耻将名姓世人呼。读书借得村中社，岁胜看将壁上图。地僻绝来高士驾，家贫先办县官租。山厨不问炊烟少，犹向桑间饭饿夫。
赠黄道晦隐君·其一
作者：徐熥
朝代：明

鸡犬声中隐者居，桃花流水绕庭除。芝苓服久容颜古，草莽交深世态疏。千顷沧江移艇钓，一犁春雨带经锄。有时唤渡过城市，不是脩琴即借书。
赠黄道晦隐君·其二
作者：徐熥
朝代：明

白首幽栖只一区，耻将名姓世人呼。读书借得村中社，岁胜看将壁上图。地僻绝来高士驾，家贫先办县官租。山厨不问炊烟少，犹向桑间饭饿夫。
赤岩吟为大田令谢君赋
作者：徐熥
朝代：明

剑潭之东多石壁，四面巉岏如火赤。开辟至今千万年，岩前蓊郁皆蓬藋。上有嵯峨万仞之丹梯，下有潺湲千顷波流碧。山魈罔两盘其中，虎豹豺狼据为宅。任是樵苏日往来，岂识岩中有奇迹。岩中奇迹人不知，可怜空使山灵悲。谁能凿破混沌窍，攀萝附葛相追随。谢君本是探奇客，年少鸣琴宰岩邑。每学卢敖汗漫游，登临折尽东山屐。披蓁燃炬入岩中，猛兽山妖都辟易。万年灵秘一朝开，悬岩绝壁何奇哉。一声长啸翠微顶，顿使延平潭里白日生风雷。搆将台榭连云起，浮屠屹立层霄里。独向岩前望九垓，百二关河如黑子。吾闻神州三十六洞天，此赤岩兮胡为乎不传。徐生披图学宗生，案头隐隐生云烟。愿得借君一苇过剑浦，题诗刻石岩之巅。岩巅墨迹永不毁，邹峄之碑乃可拟。吁嗟乎，山川显晦自有时，世间何物无知己。
赴京道中寄惟起惟扬二弟
作者：徐熥
朝代：明

我行值炎暑，倏忽还徂秋。眷言念同气，惄然生百忧。驰晖不可驻，逝水无停流。感兹岁月驶，怅以道路脩。悲端起中夜，梦寐居林丘。林丘渺何许，远在鳌峰麓。参差多岩峦，蒙笼匝花竹。遗踪追考槃，高吟动淇澳。一落尘网中，与世相徵逐。俯仰思故园，悽风满愁目。愁目不可极，怅望心魂惊。仳离足感叹，况乎骨肉情。愁多无定绪，路远难计程。危时幽愤积，逆旅孱躯轻。凉风天际来，呖呖哀鸿鸣。鸿鸣一何哀，客心一何苦。昨发濲溪滨，今宿桐江浒。平沙翻惊飙，崩崖荡零雨。中宵蚊蚋喧，白昼冯夷舞。嗟哉行路难，含悲望乡土。
赴京道中寄惟起惟扬二弟·其一
作者：徐熥
朝代：明

我行值炎暑，倏忽还徂秋。眷言念同气，惄然生百忧。驰晖不可驻，逝水无停流。感兹岁月驶，怅以道路脩。悲端起中夜，梦寐居林丘。
赴京道中寄惟起惟扬二弟·其三
作者：徐熥
朝代：明

愁目不可极，怅望心魂惊。仳离足感叹，况乎骨肉情。愁多无定绪，路远难计程。危时幽愤积，逆旅孱躯轻。凉风天际来，呖呖哀鸿鸣。
赴京道中寄惟起惟扬二弟·其二
作者：徐熥
朝代：明

林丘渺何许，远在鳌峰麓。参差多岩峦，蒙笼匝花竹。遗踪追考槃，高吟动淇澳。一落尘网中，与世相徵逐。俯仰思故园，悽风满愁目。
赴京道中寄惟起惟扬二弟·其四
作者：徐熥
朝代：明

鸿鸣一何哀，客心一何苦。昨发濲溪滨，今宿桐江浒。平沙翻惊飙，崩崖荡零雨。中宵蚊蚋喧，白昼冯夷舞。嗟哉行路难，含悲望乡土。
赴京酬陈汝大见送之作
作者：徐熥
朝代：明

羲轮转南陆，天气何郁蒸。驾言出江泛，婉娈辞良朋。握手长太息，涕下同沾膺。伊余下乘资，致远胡能胜。临觞发丽藻，要我以飞腾。匪惟缱绻笃，徒令感叹增。小石无完璞，勺水无坚冰。既愧明德茂，敢期勋业弘。三复君子言，旦夕怀冰兢。芳规在往哲，努力将凭陵。
赵仁甫先生以邛竹杖见惠赋此荅谢
作者：徐熥
朝代：明

种本传西域，曾闻贡汉宫。一枝非嶰谷，万里出蚕丛。曳去穿云际，携来到水穷。节应虚绿土，头可挂青铜。庄叟逍遥外，卢敖汗漫中。未尝临俗客，偶尔借邻翁。采药兼瓢往，挑经与锡同。静缘幽径曲，诗兴野桥东。共步添良友，扶颠当小童。长房吾自愧，君已似壶公。
赵仁甫别驾解官归自夔府招同陈履吉陈平夫陈振狂集侣云堂
作者：徐熥
朝代：明

草堂新筑白云间，招得荷衣客往还。北海芳尊倾鲁酒，西窗残烛话巴山。林花乍落三开径，园柳初成五映关。莲社正稀泉石侣，爱君青鬓肯投閒。
赵用拙招游白云洞迷路而返却寄
作者：徐熥
朝代：明

古洞知何处，山僧路亦迷。行来千嶂外，犹隔数峰西。径险猿难度，林深鸟自啼。渔郎真梦境，浪说武陵溪。
越王台怀古
作者：徐熥
朝代：明

山河如故霸图休，台下空江水自流。岁久莓苔生庙壁，日斜葭菼满汀洲。旌旗影灭秋风冷，剑戟声沉暮雨愁。莫道钓龙人已远，精灵还向夜深游。
路经武夷以公车期逼不得重游溪口别寿卿和叔二道友
作者：徐熥
朝代：明

当日仙槎九曲乘，奇峰五百恣攀登。此行苦为虚名累，一宿烟霞也不能。何事人间最可哀，朔风零雨向燕台。白云隔断清溪口，不许红尘客再来。
路经武夷以公车期逼不得重游溪口别寿卿和叔二道友·其一
作者：徐熥
朝代：明

当日仙槎九曲乘，奇峰五百恣攀登。此行苦为虚名累，一宿烟霞也不能。
路经武夷以公车期逼不得重游溪口别寿卿和叔二道友·其二
作者：徐熥
朝代：明

何事人间最可哀，朔风零雨向燕台。白云隔断清溪口，不许红尘客再来。
车盘驿
作者：徐熥
朝代：明

征途秋草遍，客子倦知还。岁晚缲车急，年荒水碓閒。峰峦青络绎，溪涧绿回环。落日苍茫外，何山是故山。
车遥遥
作者：徐熥
朝代：明

车轮何遥遥，出门不顾返。轮岂不能回，君心自难挽。听此辚辚声，一声一以远。看此两行辙，能令欢爱断。如何驭者手，不肯须臾缓。敢望君心回，但愿车轮烂。
辛夘除夜姑蔑舟中
作者：徐熥
朝代：明

客路行无尽，终天恨转深。乾坤乌鸟泪，风雨狖猿吟。爆竹催残腊，梅花忆故林。未能委沟壑，聊慰北堂心。
过东平城北元故丞相墓
作者：徐熥
朝代：明

谁家翁仲卧荒坟，闻是先朝旧相君。三百年中来往客，几人下马看碑文。
过剑津
作者：徐熥
朝代：明

神物飞腾自有灵，至今风雨带馀腥。道人欲唤龙魂醒，再合雌雄铸七星。
过大笠僧太虚故居
作者：徐熥
朝代：明

重携竹杖访禅栖，钟磬无声鸟乱啼。只履乍逢归竺国，众香今已指曹溪。幻身自昔终于灭，住世虚传得大齐。却笑俗情空雨泪，悟来应识世人迷。
过常思岭憩福海庵次韵
作者：徐熥
朝代：明

白云深处梵王家，回望千层鸟道赊。满室空香薰贝叶，一声残磬落松花。听经野鹿群依草，出定山僧独施茶。礼罢瞿昙留偈别，寒鸦影里夕阳斜。
过惟秦响山堂
作者：徐熥
朝代：明

习隐栖南亩，躬耕受一廛。激流崩野岸，凿井割邻泉。蟾黾游丝困，凫鹥乱苇眠。考槃吾有志，敢吝买山钱。
过惟秦幽居
作者：徐熥
朝代：明

数歇经村落，到门红日西。柳阴牛独寝，草舍燕双栖。野绿云千亩，郊青雨一犁。空林烟火起，留客晚蒸藜。
过挹翠亭
作者：徐熥
朝代：明

精舍祗园近，翛然远市喧。山光隔竹少，月色傍花繁。松影摇虚阁，萝阴翳短垣。小舠时可泛，彷佛武陵源。
过昭庆寺
作者：徐熥
朝代：明

幡幢高拂六桥烟，坐久无僧可问禅。一寺袈裟三百众，寺门都趁卖经钱。
过武夷访闵寿卿蘧庐一宿而别兼柬浑然道人江仲鱼秀才
作者：徐熥
朝代：明

蘧庐高结傍岩峦，翠壁千重路几湾。霞色全飞丹灶火，溪声长绕白云关。风尘已作经年别，烟水聊分一夜閒。唱罢金鸡天欲晓，渔郎踪迹又人间。
过沈从先江居
作者：徐熥
朝代：明

停棹来寻江上居，闭门知与世情疏。买鱼入市儿沽酒，负米还家母倚闾。委巷几留高士辙，寒窗长课小童书。空怜四壁萧条甚，薄俗何人重子虚。
过白云寺
作者：徐熥
朝代：明

寻僧到白云，便觉远尘氛。古道少人迹，流莺处处闻。泉声归涧寂，山色过桥分。坐听疏钟起，空林正夕曛。
过能仁寺
作者：徐熥
朝代：明

东郭西天近，禅宫古庙邻。从今朝暮里，钟鼓一何频。
过薛君故城
作者：徐熥
朝代：明

高台倾尽曲池平，此地犹传薛故城。珠履三千俱寂寞，行人空动雍门琴。
过邓汝高别墅
作者：徐熥
朝代：明

一区别墅东山曲，几片青山隐茅屋。门前垂柳覆清溪，屋后长松亚脩竹。寂寂衡门无俗喧，主人留客烹鸡豚。衣冠朴素礼真率，依稀如入桃花源。弹棋击剑复饮酒，世上浮名竟何有。君今踪迹已青云，我也栖迟甘白首。与君相对欢且悲，人生会合能几时。恐君作吏风尘去，此地开尊更有谁。
过邵梦弼广文山居
作者：徐熥
朝代：明

家傍城南薛老峰，衡茅长闭白云踪。读书早已过袁豹，作赋元堪比士龙。座上一盘餐苜蓿，匣中三尺挂芙蓉。山间忽听苏门啸，知隔烟萝第几重。
过郑吏部墓
作者：徐熥
朝代：明

荒坟不计年，过客泪潸然。朽骨藏于此，吟魂何处边。野狐啼暮雨，石马卧秋烟。安得斯人起，重令大雅传。西郭冢累累，经过下马谁。先生一抔土，词客百年悲。藤护将崩石，苔封未断碑。应知灵爽在，叹我不同时。
过郑吏部墓·其一
作者：徐熥
朝代：明

荒坟不计年，过客泪潸然。朽骨藏于此，吟魂何处边。野狐啼暮雨，石马卧秋烟。安得斯人起，重令大雅传。
过郑吏部墓·其二
作者：徐熥
朝代：明

西郭冢累累，经过下马谁。先生一抔土，词客百年悲。藤护将崩石，苔封未断碑。应知灵爽在，叹我不同时。
过郑君大白云庄
作者：徐熥
朝代：明

何处辨山家，轻云处处遮。乱峰围拱木，一径入梅花。草榻依林设，柴门逐水斜。主人无所事，杯酒送年华。
过郑惠州墓
作者：徐熥
朝代：明

三尺孤坟倚翠微，行人到此泪沾衣。罗浮四百魂何在，华表千年鹤未归。尘世功名悲薤露，空山松柏冷斜晖。每逢寒食倍惆怅，风落残花满路飞。丘墓凄凄锁断烟，墓前春草自芊芊。空林猿鸟寒云外，古路牛羊夕照边。骨闭重泉悲永夜，榇归南海自何年。经过再拜荐蘋藻，宰木萧森啼杜鹃。
过郑惠州墓·其一
作者：徐熥
朝代：明

三尺孤坟倚翠微，行人到此泪沾衣。罗浮四百魂何在，华表千年鹤未归。尘世功名悲薤露，空山松柏冷斜晖。每逢寒食倍惆怅，风落残花满路飞。
过郑惠州墓·其二
作者：徐熥
朝代：明

丘墓凄凄锁断烟，墓前春草自芊芊。空林猿鸟寒云外，古路牛羊夕照边。骨闭重泉悲永夜，榇归南海自何年。经过再拜荐蘋藻，宰木萧森啼杜鹃。
过郑樵林山人市隐堂
作者：徐熥
朝代：明

一丘高卧久忘机，双屐行歌遍翠微。纶挂夕阳春钓罢，笠携残雪晚樵归。松窗月冷烟霞梦，菊径云生薜荔衣。不用凿坏深避世，山城车马往来稀。
过钱功父悬磬室
作者：徐熥
朝代：明

一室依然似磬悬，传家负郭旧无田。鸊鹈剑售鹴裘典，只有藏书不卖钱。
过陈山人隐居
作者：徐熥
朝代：明

茆斋斜瞰武陵溪，万树桃花两岸齐。閒倚杖藜看乳燕，薜萝衣上落香泥。
过陈荐夫幽居
作者：徐熥
朝代：明

柴门寂寂昼常关，猿鸟声中鹤梦閒。欲识武陵溪上路，桃花无数水潺湲。
过黄印坤广文故居
作者：徐熥
朝代：明

重过闾巷景萧然，蔓草疏花感昔年。白社犹悬高士榻，青山新筑广文阡。墨池久涸苔生砚，玄室长扃土翳毡。唯有寒塘如半月，绿波依旧绕门前。
过黄逸人幽居
作者：徐熥
朝代：明

行到山中日已昏，一声寒犬出孤村。青苔满地无人迹，风落残花闭洞门。
迎春日
作者：徐熥
朝代：明

风流太守驾朱轮，五马骄嘶九陌尘。椒实共拚今日醉，梅花先报一年春。娇莺乍啭声犹涩，綵燕初裁色更新。市井繁华箫鼓沸，停鞭齐看玉楼人。
进香词
作者：徐熥
朝代：明

貌似桃花鬓似云，销金抹额石榴裙。一派管弦齐上马，手持香瓣礼元君。
连窝舟中与张叔韬话旧
作者：徐熥
朝代：明

同泛归舟下潞河，空将身世感蹉跎。十年京洛红尘满，三载朱崖白发多。云暗戍楼喧断角，月残官渡起悲歌。愁君此去王程急，两岸芦花奈别何。
述游篇
作者：徐熥
朝代：明

去年仲冬束行李，掩泪辞亲赴燕市。今年五月将中旬，方能税驾归田里。中间辛苦难具陈，万里风波愁杀人。从来痛定才思痛，回看往事徒沾巾。闽溪山水何太恶，水似瞿塘山剑阁。仙霞岭上气不平，黯淡滩头胆将落。浙中水浅易胶舟，苍头牵缆如伛偻。一日才行十数里，舲前兀坐空百忧。岁除才到云阳下，县官正闭奔牛坝。停舟三日不得行，关吏相逢便相咤。扬子长江天际流，江豚吹浪神鼍浮。长年捩舵神色丧，可怜身世同轻沤。黄河之水名九曲，由来舟楫愁倾覆。石尤风急水奔腾，隔江少妇将儿哭。北方景物更荒凉，满目黄沙古战场。瘦马驱驰髀肉损，酸风射眸肢体僵。驰马冲寒过涿鹿，四郊倏忽飞滕六。千山万径少人行，暮抵良乡无处宿。长安上策不见收，百金用尽存貂裘。难从北阙操齐瑟，犹戴南冠学楚囚。男儿致身苦不早，驱车复出长安道。风景萧条倍去时，尘土侵人颜易老。三吴两浙竞繁华，此际令人转忆家。归家幼子牵衣泣，鬓衰面黑咸咨嗟。奔走天涯过半载，岁月无情不相待。人生得志在丘园，何必飘零寄湖海。行路难，空悲酸，世情反覆同波澜。有璞莫向王庭献，有铗莫向侯门弹。笑杀刘蕡空不第，且将高卧学袁安。
送丁亨文进士司理召陵
作者：徐熥
朝代：明

新将词赋献承明，万里分符佐楚荆。道上竹深妃子庙，郡中花暗白公城。山连五岭重重翠，水接三湘曲曲清。此去王程君莫缓，几多人吏待持平。洞庭湖上片帆轻，万顷微茫接太清。楚甸峰峦天际杳，巫山云雨梦中生。霜侵远渚鲟千尺，月照寒芦雁一声。白露渐零衣渐冷，遥知宋玉不胜情。
送丁亨文进士司理召陵·其一
作者：徐熥
朝代：明

新将词赋献承明，万里分符佐楚荆。道上竹深妃子庙，郡中花暗白公城。山连五岭重重翠，水接三湘曲曲清。此去王程君莫缓，几多人吏待持平。
送丁亨文进士司理召陵·其二
作者：徐熥
朝代：明

洞庭湖上片帆轻，万顷微茫接太清。楚甸峰峦天际杳，巫山云雨梦中生。霜侵远渚鲟千尺，月照寒芦雁一声。白露渐零衣渐冷，遥知宋玉不胜情。
送了空禅师归长干寺是日为观音大士初度
作者：徐熥
朝代：明

寻声疑自普陀来，又赠杨枝海上回。缁衲折芦初地去，白衣成果普门开。数千里路看飞锡，五十三参送善财。他日怀师劳远梦，栖霞兰若雨花台。
送人之边
作者：徐熥
朝代：明

万里横戈赋远征，天涯去住不胜情。隔河猎火秋调马，古戍狼烟夜列营。沙碛春深无草绿，边城乱后少人行。客中知有还乡梦，莫听孤笳月下声。漠漠黄尘匹马孤，马头今去向飞狐。望乡台畔无青草，策勒城头有白乌。满路寒霜朝倚剑，一天明月夜吹芦。单于莫近阴山猎，南国书生正弃繻。
送人之边·其一
作者：徐熥
朝代：明

万里横戈赋远征，天涯去住不胜情。隔河猎火秋调马，古戍狼烟夜列营。沙碛春深无草绿，边城乱后少人行。客中知有还乡梦，莫听孤笳月下声。
送人之边·其二
作者：徐熥
朝代：明

漠漠黄尘匹马孤，马头今去向飞狐。望乡台畔无青草，策勒城头有白乌。满路寒霜朝倚剑，一天明月夜吹芦。单于莫近阴山猎，南国书生正弃繻。
送人从军
作者：徐熥
朝代：明

秋风一夜别家山，万里从戎几日还。此去正当离乱后，断肠多在穆陵关。
送人入蜀
作者：徐熥
朝代：明

忽闻天末雁声悲，况是尊前送客时。白发尚怀江海梦，青山空负薜萝期。马经剑阁晴虹断，帆过巴川夜月迟。夔府城头应吊古，寒云漠漠草离离。
送人出塞
作者：徐熥
朝代：明

黄尘漠漠暗征衣，杨柳青青折渐稀。试问玉门关外路，几人西去几人归。
送人游吴楚
作者：徐熥
朝代：明

津亭垂柳绿烟丝，万里关山匹马迟。去国正当春尽后，登楼多在日斜时。楚江草长悲鹦鹉，吴苑花深走鹿麋。说别何须共惆怅，秋风摇落是归期。
送人游秣陵
作者：徐熥
朝代：明

送君西去秣陵游，万里寒江日夜流。酒散离亭人已远，乱山残雪一孤舟。
送人贬崖州
作者：徐熥
朝代：明

瘴雨蛮烟道路长，怜君何事此投荒。他时纵有相思梦，万里风波正渺茫。
送人赴安西
作者：徐熥
朝代：明

离亭征马嘶，送子赴安西。后会知何日，前途方鼓鼙。天寒白草瘦，沙阔黄云低。所惜同心远，能无心惨悽。
送人还九江
作者：徐熥
朝代：明

送君西去路漫漫，二月东风拥去鞍。彭蠡惊涛云外听，匡庐飞瀑月中看。天涯草色今犹短，驿路杨花尚未残。不用临岐倍惆怅，一尊还共醉长安。
送何伯达太学还鲤湖
作者：徐熥
朝代：明

岁晚扁舟发水濆，劳劳亭下叹离群。一行雁影斜阳见，几处砧声半夜闻。作客厌看吴苑月，思亲翻望秣陵云。他时九漈劳魂梦，跨鲤仙人正是君。
送何性中还回稽
作者：徐熥
朝代：明

之子竟落魄，故人空断魂。烟霞归旧隐，风雨出关门。红叶足秋色，白衣多泪痕。看君年尚少，莫即恋丘园。
送余印卿秀才还濉阳
作者：徐熥
朝代：明

相违虽不远，相送亦应难。宝剑脱为赠，瑶琴何处弹。行装三伏雨，孤棹百重滩。想到家林日，犹怀荔子丹。
送俞本之山人还金昌
作者：徐熥
朝代：明

满径黄花桑落酒，送客关门折衰柳。涉世空怀失路悲，干时自乏谭天口。片刺侯门不得通，桂薪玉粒哭途穷。半年逆旅貂裘敝，一剑飘然马首东。劝君休下杨朱泪，客里秋风易憔悴。伏枕愁为越国吟，吹箫归向吴门醉。此日诸侯厌布衣，可怜穷达世情非。君归莫叹行装薄，多少空囊人未归。
送僧还山
作者：徐熥
朝代：明

深林长闭关，岁久欲西还。落日人烟少，秋风梵磬閒。锡飞孤鹤外，衲过断云间。应叹无期别，相寻何处山。
送兴公弟之吴为先人乞铭
作者：徐熥
朝代：明

衔哀送汝出江关，满路悲风损别颜。此日素车驱白马，几时黄绢勒青山。梦回草色离肠断，身着麻衣血泪斑。怜我双眸枯欲尽，不堪分手更潺湲。叮咛数语泪千行，此去关山路渺茫。三伏炎蒸过剑浦，一江风雨度钱塘。魂随远屿孤鸿断，目极遥天匹练长。当念倚门双白发，莫将行色滞他乡。
送兴公弟之吴为先人乞铭·其一
作者：徐熥
朝代：明

衔哀送汝出江关，满路悲风损别颜。此日素车驱白马，几时黄绢勒青山。梦回草色离肠断，身着麻衣血泪斑。怜我双眸枯欲尽，不堪分手更潺湲。
送兴公弟之吴为先人乞铭·其二
作者：徐熥
朝代：明

叮咛数语泪千行，此去关山路渺茫。三伏炎蒸过剑浦，一江风雨度钱塘。魂随远屿孤鸿断，目极遥天匹练长。当念倚门双白发，莫将行色滞他乡。
送兴公弟游吴越
作者：徐熥
朝代：明

献书予未遇，弹铗汝何依。片刺投人拙，诸侯礼士稀。出门家累断，为客众愁归。不必羞贫贱，诗名在布衣。
送刘司理考绩之京
作者：徐熥
朝代：明

北望京华去路赊，法星长照使君槎。一官佐郡来分竹，三载王程正及瓜。匹马夜嘶燕市月，新莺春啭上林花。天朝正待平反疏，父老前途不用遮。
送刘季德还岭南
作者：徐熥
朝代：明

尽此一杯酒，送君心黯然。魂飞瘴岭外，路指海云边。春老花随马，潮平月到船。相思当后夜，闽粤异风烟。
送刘宋卿还家兼讯顾长卿世卿
作者：徐熥
朝代：明

平芜漠漠白云閒，忍向尊前送客还。赋别此时过候馆，怀人今夜闭空山。一年春色啼莺里，千里归心去马间。为问姑苏台上客，几人飞梦到闽关。
送危博士之官马平
作者：徐熥
朝代：明

茫茫江水阔，相送片帆孤。炎海川途远，蛮天气候殊。瘴烟发青草，云树黯苍梧。想到谈经日，三鳣坠有无。
送叶廷荩
作者：徐熥
朝代：明

我本倦游者，送君增苦颜。潮声螺女渡，归梦壶公山。春色莺啼外，行程鸟道间。所嗟璚树远，何日更追攀。
送叶秀才还松溪
作者：徐熥
朝代：明

兹行路几重，去矣不从容。试问君归兴，何如秋色浓。香残霜后菊，涛响月边松。隔断相思梦，千峰与万峰。
送叶进卿太史还朝
作者：徐熥
朝代：明

星轺万里上长安，岁晚关河雪欲残。剑佩晨趋金阙霁，丝纶夜草玉堂寒。千条御柳鸣鞭过，五色宫云拄笏看。幸有同心在霄汉，清时无用赋猗兰。
送吴翁晋还吴兴
作者：徐熥
朝代：明

如何布衣至，依旧布衣归。且向苕溪曲，三年守钓矶。
送周乔卿
作者：徐熥
朝代：明

交驩才半载，岁晏复离群。马上程三日，囊中钱几文。行藏元似寄，世态总如云。莫笑吾贫甚，梅花可赠君。
送周公子还金溪
作者：徐熥
朝代：明

彭蠡西归去棹长，东风江上送周郎。数声忍顾歌骊曲，三月惟赍养鹤粮。寄远柳应攀驿路，思亲花每梦河阳。家山况与丰城近，别后遥看剑气光。
送善上人募建水月庵
作者：徐熥
朝代：明

托钵他乡度有情，逢人稽首乞题名。行行水际袈裟影，处处空中剪尺声。募化不辞孤锡远，因缘休谓一钱轻。凭师悟取西来意，水自澄清月自明。
送在杭司理湖州
作者：徐熥
朝代：明

少年拥传暂还家，捧檄新乘上汉槎。地接洞庭多橘柚，郡称泽国半桑麻。省刑网好开三面，判事才能出五花。手折衰杨从此别，梦魂飞不到天涯。长安跃马主恩新，词客今为执法臣。苕水共看初带印，沧波由此罢垂纶。宽同汉室于廷尉，情似樊川杜舍人。何处公馀堪引眺，三江烟雨五湖春。曾将才藻擅词坛，此日新弹贡禹冠。早岁共称贤宅相，少年初拜汉郎官。霅溪水响褰帷听，顾渚山高拄笏看。自是法曹关象纬，霜威先已逼人寒。争传词赋是玄晖，捧得除书昼锦归。属吏共迎新绿绶，世家犹说旧乌衣。征亭霜冷孤鸿断，驿路天长驷马飞。君去已陪鹓鹭侣，不才空守钓鱼矶。
送在杭司理湖州·其一
作者：徐熥
朝代：明

少年拥传暂还家，捧檄新乘上汉槎。地接洞庭多橘柚，郡称泽国半桑麻。省刑网好开三面，判事才能出五花。手折衰杨从此别，梦魂飞不到天涯。
送在杭司理湖州·其三
作者：徐熥
朝代：明

曾将才藻擅词坛，此日新弹贡禹冠。早岁共称贤宅相，少年初拜汉郎官。霅溪水响褰帷听，顾渚山高拄笏看。自是法曹关象纬，霜威先已逼人寒。
送在杭司理湖州·其二
作者：徐熥
朝代：明

长安跃马主恩新，词客今为执法臣。苕水共看初带印，沧波由此罢垂纶。宽同汉室于廷尉，情似樊川杜舍人。何处公馀堪引眺，三江烟雨五湖春。
送在杭司理湖州·其四
作者：徐熥
朝代：明

争传词赋是玄晖，捧得除书昼锦归。属吏共迎新绿绶，世家犹说旧乌衣。征亭霜冷孤鸿断，驿路天长驷马飞。君去已陪鹓鹭侣，不才空守钓鱼矶。
送妓入道
作者：徐熥
朝代：明

厌居绮陌慕丹丘，断却尘缘学道流。夜静有神游紫府，月明无梦到青楼。六时古洞春风满，十二巫山暮雨休。一曲云璈声缥缈，依稀犹带小凉州。愁把芳年老狭邪，欲寻铅汞洗铅华。西园公子求遗佩，南岳夫人赠紫霞。翠袖正宜过碧海，朱颜偏可饵丹砂。玉声已奏仙家乐，不向江心抱琵琶。
送妓入道·其一
作者：徐熥
朝代：明

厌居绮陌慕丹丘，断却尘缘学道流。夜静有神游紫府，月明无梦到青楼。六时古洞春风满，十二巫山暮雨休。一曲云璈声缥缈，依稀犹带小凉州。
送妓入道·其二
作者：徐熥
朝代：明

愁把芳年老狭邪，欲寻铅汞洗铅华。西园公子求遗佩，南岳夫人赠紫霞。翠袖正宜过碧海，朱颜偏可饵丹砂。玉声已奏仙家乐，不向江心抱琵琶。
送孙四之金陵
作者：徐熥
朝代：明

一时词客叹飘蓬，无数离尊半日同。买笑好留钱子母，防身须仗剑雌雄。鹿麋夜走三吴苑，狐兔秋悲六代宫。建业城边堪饮水，孙郎名自起江东。
送屠使君至芋江是夕留饮驿亭以梨园佐觞使君首倡依韵奉荅
作者：徐熥
朝代：明

追欢三载别今朝，对酒离魂黯欲消。楚国行春迎露冕，邮亭卜夜驻星轺。残鸡唱断风生柝，万马声寒月送潮。暂歇梨园留刻烛，莫教红蜡一时烧。
送屠田叔之官沅陵五十韵
作者：徐熥
朝代：明

爵服诸侯列，声华一代先。英灵钟岳秀，词藻动星躔。入幕参军事，含香侍御筵。符分京兆贵，礼典太常虔。榷税淮阳郡，司鹾瘴海边。炎天舟载雪，斥卤灶生烟。大隐官如水，閒曹吏是仙。交游盟草泽，啸咏狎林泉。白屋身能下，缁衣好独偏。抡才忘牝牡，为政薄鹰鹯。岂以官情累，都将世味捐。文章时倡和，杯斝定留连。车骑谙闾巷，干旄耀市廛。后生投刺满，多士过门阗。不辍分题会，宁辞倒屣延。素心尤恺悌，名理太渊玄。董子帷常下，江郎笔更鲜。形骸容放浪，礼数畏拘挛。结社裁诗律，镌书割俸钱。考工存旧记，情采著新编。屈些增吴疏，毛诗补郑笺。荔枝词脍炙，海错谱流传。经施庄严寺，僧皈大乘禅。寄诗怀五岳，留偈榜诸天。乐府精宫羽，讴吟叶管弦。两童供墨妙，十吏捧丹铅。交谊町畦绝，谈锋壁垒坚。画图摹往哲，俎豆祀高贤。古道才能尔，今人讵有焉。使君真岳岳，公子果翩翩。闽部方推重，辰州急转迁。悲风寒凛凛，远道思绵绵。共款襟期隔，还劳梦寐牵。双旌万里去，五马一城专。问俗朱轮驾，行春锦绶悬。家元饶竹箭，庭只挂蒲鞭。眷顾恩三锡，勋阶禄二千。辰砂蒐古洞，酉室检残篇。沅水遥通沔，峒溪近接滇。鹧鸪闻竹浦，鸡犬觅桃川。刀剑民争卖，襜帷帝许褰。逻灯严夜堞，耨火劝春田。闽楚程难缩，关山阻可怜。伤离当此日，投分已三年。邈矣思良晤，凄其念后缘。歌声宣郁郁，书札订惓惓。往复虚青简，赓酬散白莲。感知心独耿，惜别泪空涟。眠食须珍重，功名合勉旃。停骖频怅望，何地再周旋。
送张公鲁还甬东
作者：徐熥
朝代：明

知己难为别，况逢摇落时。断猿吟树惨，羸马过山迟。夜月严陵濑，秋风贺监祠。清狂怀小阮，谁共竹林期。
送张参戎镇秦川
作者：徐熥
朝代：明

铁衣曾典羽林兵，又握铜符海上行。此日八蛮传露布，同时诸将拜霓旌。臂开鹊血弓流影，腰泣龙魂剑有声。见说辕门容揖客，可能前箸借书生。
送张叔韬
作者：徐熥
朝代：明

关门风雨多，相送日云暮。今宵山馆中，梦绕秦川路。
送张叔韬之官昌化
作者：徐熥
朝代：明

一官南北总君恩，只为风波易断魂。吉了啼春山路寂，五更烟雨过蛮村。五岭梅开岁欲残，朱崖南去路漫漫。莫言炎海无冰雪，一领青毡六月寒。官冷携家乏俸钱，独将桃叶海云边。玉颜未惯蛮天苦，同醉槟榔辟瘴烟。
送张叔韬之官昌化·其一
作者：徐熥
朝代：明

一官南北总君恩，只为风波易断魂。吉了啼春山路寂，五更烟雨过蛮村。
送张叔韬之官昌化·其三
作者：徐熥
朝代：明

官冷携家乏俸钱，独将桃叶海云边。玉颜未惯蛮天苦，同醉槟榔辟瘴烟。
送张叔韬之官昌化·其二
作者：徐熥
朝代：明

五岭梅开岁欲残，朱崖南去路漫漫。莫言炎海无冰雪，一领青毡六月寒。
送张叔韬令罗浮
作者：徐熥
朝代：明

琼海曾乘博望槎，惠阳为政又携家。琴床半落姑仙雪，印匣全封葛令砂。输税山农冠箬叶，趁墟蛮女卖梅花。官閒好作罗浮长，四百峰中早放衙。
送张叔韬博士自永嘉还长溪
作者：徐熥
朝代：明

青毡坐未煖，白马永嘉还。梦绕龙湫水，门当天姥山。悲风起渡口，落月伤离颜。一望一惆怅，思君空闭关。
送张叔麟别驾归永嘉
作者：徐熥
朝代：明

言别泪潸然，况君非少年。残莺孤店雨，羸马断桥烟。剑已分雷焕，刀犹佩吕虔。故山邻雁宕，莫惜系书传。
送张子环下第枉道之楚寻丁亨文法曹
作者：徐熥
朝代：明

天涯同失路，君岂不怀归。客久行囊罄，家贫生计微。同来知己散，便道故人稀。独有荆南吏，或能怜布衣。
送张孺愿之漳南
作者：徐熥
朝代：明

离亭柳正长，匹马向临漳。别路闻莺语，遥空起蜃光。？风吹海暗，蛮雨洗天凉。去去频沽酒，兹行是瘴乡。
送张孺愿之漳南
作者：徐熥
朝代：明
体裁：五言律诗

离亭柳正长，匹马向临漳。别路闻莺语，遥空起蜃光。�风吹海暗，蛮雨洗天凉。去去频沽酒，兹行是瘴乡。
送张孺愿还四明
作者：徐熥
朝代：明

津亭歌罢酒杯空，目极遥天送断鸿。马上夕阳孤店柳，渡头残月半林枫。瘴云漠漠辞闽北，乡树重重辨甬东。此日莼鲈归计得，思家张翰怯秋风。
送张孺愿还四明为儿娶妇
作者：徐熥
朝代：明

离情黯淡白门西，何处云山是会稽。作客暂辞桃叶渡，思乡多梦若耶溪。寒芦夜雨鸿初断，衰柳残阳马倦嘶。待汝尚平婚嫁毕，五湖明月共招携。
送张宗道之白下
作者：徐熥
朝代：明

春风频听白门鸦，匹马骄嘶踏杏花。匣贮丰城埋后剑，帆开博望泛时槎。梁间玳瑁寻卢女，井角胭脂吊丽华。夜泊秦淮重买醉，隔江依旧月笼沙。
送张宗道之金陵兼怀诸旧游
作者：徐熥
朝代：明

茫茫烟水片帆轻，学得陶朱变姓名。芳草楼台歌子夜，梨花村店过清明。莫愁湖送当年桨，瓜步江流六代声。欲作封题还自懒，知君今去石头城。
送彭兴祖游燕
作者：徐熥
朝代：明

都亭新柳折为鞭，又别闽南北向燕。马首一星边地火，莺声三月御河烟。吴侬枕上红楼曲，赵女垆头绿酒钱。此日离情君莫忘，落花风雨寺门前。
送徐半刺之官淮阳
作者：徐熥
朝代：明

东风吹送片帆轻，江北江南万里程。隋柳似迎行客过，淮流难比使君清。尚怀太姥看山梦，新就盐官煮海名。盘里水晶堪饷客，几时重见故人情。
送曹二进士之金溪吊周明府
作者：徐熥
朝代：明

千里分襟怅别离，西州双泪数年悲。途中磨镜同徐稚，匣里亡琴痛子期。楚璞谩云增价早，隋珠犹悔报恩迟。九原未必无遗恨，不见看花上苑时。
送朝宗上人还金山
作者：徐熥
朝代：明

天涯行脚偶相逢，又向空门忆旧松。千里月嘶春涧马，半江云起晓堂龙。临流独浣归山衲，礼佛重鸣到寺钟。闻说慈航堪度世，几时禅榻待周颙。
送李子行太守谪茶陵
作者：徐熥
朝代：明

一官何事又投荒，楚峡猿声几断肠。正是长沙迁谪地，不堪夜雨度潇湘。不为相逢叹陆沉，总缘离别易伤心。孤臣命似湘云薄，圣主恩同汉水深。楚江遥望隔天涯，盛世南迁道路赊。满目春光无限泪，清明风雨马头花。春雨潇潇春草微，片帆遥逐楚云飞。此行若过湘江路，莫吊三闾吊二妃。
送李子行太守谪茶陵·其一
作者：徐熥
朝代：明

一官何事又投荒，楚峡猿声几断肠。正是长沙迁谪地，不堪夜雨度潇湘。
送李子行太守谪茶陵·其三
作者：徐熥
朝代：明

楚江遥望隔天涯，盛世南迁道路赊。满目春光无限泪，清明风雨马头花。
送李子行太守谪茶陵·其二
作者：徐熥
朝代：明

不为相逢叹陆沉，总缘离别易伤心。孤臣命似湘云薄，圣主恩同汉水深。
送李子行太守谪茶陵·其四
作者：徐熥
朝代：明

春雨潇潇春草微，片帆遥逐楚云飞。此行若过湘江路，莫吊三闾吊二妃。
送李廷晔令东莞兼柬邓香山
作者：徐熥
朝代：明

初从北阙佩鸣珂，拥传遥从五岭过。官馔自今多海错，童谣强半是黎歌。广州旧甓寻陶侃，粤国荒台吊尉陀。只恐簿书能俗客，一封那肯问渔蓑。新悬墨绶赴炎方，道过家林束别装。海邑三秋椰子熟，公庭六月荔枝香。台中谒帝飞双舄，郡里寻仙问五羊。莫向天涯思故国，一时冠盖半同乡。
送李廷晔令东莞兼柬邓香山·其一
作者：徐熥
朝代：明

初从北阙佩鸣珂，拥传遥从五岭过。官馔自今多海错，童谣强半是黎歌。广州旧甓寻陶侃，粤国荒台吊尉陀。只恐簿书能俗客，一封那肯问渔蓑。
送李廷晔令东莞兼柬邓香山·其二
作者：徐熥
朝代：明

新悬墨绶赴炎方，道过家林束别装。海邑三秋椰子熟，公庭六月荔枝香。台中谒帝飞双舄，郡里寻仙问五羊。莫向天涯思故国，一时冠盖半同乡。
送李德威先生之樵川寻珠上人
作者：徐熥
朝代：明

何以度晨昏，萧然四壁存。缁衣怜旧主，白发傍空门。业净依菩萨，家贫任子孙。馀生抛不顾，老泪滴无痕。世事空花过，愁心落叶繁。愿将香积供，千里劝加餐。
送李驿使之官雷阳
作者：徐熥
朝代：明

驱马将何适，微官傍海涯。公庭饶蜃气，墟落半蛮家。路指羊城入，山邻象郡赊。地偏少束带，高枕咏皇华。
送杨太学之金陵
作者：徐熥
朝代：明

劳歌动别筵，酒散各云天。折柳当春暮，看花正少年。莺声孤店月，草色六朝烟。无限怀人意，金陵何处边。
送林伯溥还金陵
作者：徐熥
朝代：明

落魄江湖岁月更，相怜何必是平生。送君忽起并州感，衰柳秋风白下情。
送林兆纶游武夷
作者：徐熥
朝代：明

飘飘鸾鹤群，去谒武夷君。溪曲斜流月，峰多乱占云。石床深草色，玉简翳苔文。半夜天坛上，一声清磬闻。
送林叔度之庐江寻刘使君
作者：徐熥
朝代：明

怜君方倦游，岁晚复依刘。衰草逢霜死，寒涛逐雪流。淮南丛桂老，江北荻花秋。渡口一相送，目穷天际头。
送林叔度游支提寺
作者：徐熥
朝代：明

何时踪迹别壶公，岁晚看山过霍童。客路杖藜残雪里，人家鸡犬乱云中。钟闻下界诸天近，寺隐深林一径通。遥想空门多胜事，半龛明月几僧同。
送林吾宗南还时余将入燕
作者：徐熥
朝代：明

相逢虽暂喜，相别倍含情。渡水雁孤影，出关鸡一声。愁从归路减，寒近故乡轻。所叹飘零者，风霜向北平。
送林宗大之玉田
作者：徐熥
朝代：明

飞花满驿亭，送子出郊坰。马影云边见，蝉声雨后听。沙看两岸白，山到五峰青。试向中宵望，何人是客星。
送林应卿进士理梧州
作者：徐熥
朝代：明

拥传过藤峡，开衙傍郁林。苍梧寒岫翠，青草瘴云深。蛮吏多夷礼，猺民杂土音。此乡山水好，公暇足登临。
送林志尹谒选之京时予将入燕
作者：徐熥
朝代：明

数声南雁叫秋烟，路指交河北到天。鸡送边城霜后角，马惊沙碛雪中鞭。贫来远道亲雄剑，老去长安索俸钱。我已藏名燕市久，相寻休向酒垆前。
送林熙工陈汝翔陈伯孺潮上人游武夷
作者：徐熥
朝代：明

津亭落木已纷纷，无那离情对夕曛。极浦风烟随鸟尽，寒潭秋色与僧分。兰舟独载千峰月，竹杖同扶九曲云。此日江蓠正堪采，为余遥荐武夷君。
送林观察备兵金衢
作者：徐熥
朝代：明

使节翩翩浙水过，东山那许久蹉跎。一门剑履闽中少，百将櫜鞬越绝多。露布星驰官负弩，霜台月满士横戈。九重正尔资筹算，无暇寻仙访烂柯。
送林贞发之汉阳兼寄陈仲敬明府
作者：徐熥
朝代：明

江干折柳正春初，闽楚相看万里馀。满路愁云过七泽，一天明月吊三闾。帆飞汉水莺声早，书到衡阳雁影疏。为语神明河上宰，故人生计已樵渔。
送林道鲁就婚之楚妇翁王献父时为吉藩左相
作者：徐熥
朝代：明

二月春风咏摽梅，征衣还见锦初裁。舟经剑浦乘龙去，路入衡阳捧雁来。卺合贤王新赐醴，镜开神女旧妆台。兔园正授枚生简，年少谁当作赋才。
送柯秀才还莆
作者：徐熥
朝代：明

逢君何太迟，别君何太早。朝发越王城，暮指壶公道。壶公山色凌青天，云雾苍茫暗玉鞭。匣里祇存冯子铗，杖头犹挂阮生钱。馀钱归去堪沽酒，醉后新诗三百首。赋才元不让三都，何恤纷纷讥覆瓿。人生知己古称稀，此去何人荐陆机。秋风已就图南翮，看汝扶摇天际飞。
送欧阳霖仲归乡
作者：徐熥
朝代：明

梁狱书成泪未乾，天涯流落畏途难。杼投已信曾参语，袍赠谁怜范叔寒。逆旅相逢愁咄咄，故乡归去路漫漫。布衣正好弹长铗，何必逢人变鹖冠。
送江太守兵备三吴
作者：徐熥
朝代：明

登车揽辔正秋分，卧辙无能借寇君。郭外一钱遮五马，匣中双剑静三军。霜台俯瞰娄江水，行部遥飞震泽云。自愧浅才甘寂莫，谁因羽猎荐雄文。
送温永叔郡丞守南宁
作者：徐熥
朝代：明

符分铜虎寄专城，新驾朱轮岭表行。八桂瘴云迎五马，二江岚月引双旌。禁将巫蛊蛮丁化，燃出灵犀？母惊。地近交州风土别，每逢春雨劝刀耕。
送温永叔郡丞守南宁
作者：徐熥
朝代：明
体裁：七言律诗

符分铜虎寄专城，新驾朱轮岭表行。八桂瘴云迎五马，二江岚月引双旌。禁将巫蛊蛮丁化，燃出灵犀�母惊。地近交州风土别，每逢春雨劝刀耕。
送游方僧
作者：徐熥
朝代：明

春风初动雪初晴，锡杖今朝出化城。万里云天孤鹤影，满林烟树乱莺声。禅心客路随流水，古院荒山闭月明。自是空门无定迹，河桥此别漫关情。
送瀚上人游越
作者：徐熥
朝代：明

师行无定踪，此去路千重。投宿月中寺，经过雪里峰。閒身临水衲，禅意隔潮钟。明岁西湖上，相寻九里松。虽云游浙水，未必浙中游。遇客皆为侣，逢山便可留。独行半风雪，一别几春秋。所惜谈诗夜，从今少惠休。真僧欲度世，岂肯倦津梁。白足他山月，缁衣满路霜。一灯传异代，六祖是同乡。此去逢行脚，新诗好寄将。
送瀚上人游越·其一
作者：徐熥
朝代：明

师行无定踪，此去路千重。投宿月中寺，经过雪里峰。閒身临水衲，禅意隔潮钟。明岁西湖上，相寻九里松。
送瀚上人游越·其三
作者：徐熥
朝代：明

真僧欲度世，岂肯倦津梁。白足他山月，缁衣满路霜。一灯传异代，六祖是同乡。此去逢行脚，新诗好寄将。
送瀚上人游越·其二
作者：徐熥
朝代：明

虽云游浙水，未必浙中游。遇客皆为侣，逢山便可留。独行半风雪，一别几春秋。所惜谈诗夜，从今少惠休。
送熊益中孝廉归丰城
作者：徐熥
朝代：明

征亭尊酒暂踌躇，一曲阳关恨有馀。月里龙精归剑浦，云边马首出匡庐。故园春尽莺声老，驿路天长雁影疏。明到长安同献赋，知君才藻逼相如。
送玉生诸子游方广岩
作者：徐熥
朝代：明

一叶兰舟问翠微，满汀杨柳正依依。谷当绝壁僧行惯，寺隐深溪客到稀。半亩暮云禅榻冷，几番春雨水帘飞。花源自是堪逃世，莫学渔郎去便归。
送王大游吴兼讯舍弟
作者：徐熥
朝代：明

潇潇风雨满征途，一片轻帆过阖闾。路指蛇门怀伍相，剑藏鱼腹吊专诸。砧敲八月寒声早，叶下三江树影疏。若到吴阊凭问讯，天涯游子近何如。
送王少文藁葬西郊
作者：徐熥
朝代：明

萧萧孤榇出郊关，执绋空馀涕泪潸。满目松楸西郭路，半天风雨北邙山。函中白骨孤云里，世上红尘一梦间。除却千年华表鹤，更于何处望君还。
送王懋宣先生之泰顺
作者：徐熥
朝代：明

垂杨影里乱啼莺，朝发都亭一骑轻。黯淡蘼芜寻去路，微茫烟树见孤城。他乡春色悲花落，旅馆愁心寄月明。白发萧萧犹作客，临岐分手更关情。
送王献子山人客粤西
作者：徐熥
朝代：明

君行当象郡，投宿尽蛮家。椰暗黎村叶，梅寒庾岭花。神符宵厌蛊，人面昼防蛇。若到南中日，先寻勾漏砂。
送王献子还袁州
作者：徐熥
朝代：明

相逢当夏首，相别忽秋残。逆旅淹留久，空囊去住难。芦飞鸿外白，枫落马头丹。已乏绨袍赠，霜风今又寒。
送王玉生
作者：徐熥
朝代：明

作客生涯薄，依人去住难。春光无限好，空向异乡看。
送王玉生游吴
作者：徐熥
朝代：明

几树蝉声乱夕晖，送君无奈泪沾衣。花间此日人伤别，竹里从今客到稀。吴苑山川行处遍，横塘烟雨望中微。登楼王粲多乡思，目断秋风一雁归。
送王生之临邛省州守叔父献甫
作者：徐熥
朝代：明

西北胡笳不断吹，送君南浦泪如丝。荆门树影云中尽，巫峡猿声月下悲。客路装轻怀匕首，驿楼灯现望峨眉。天涯何处能相忆，孤馆残更梦觉时。驱车万里向殊方，极目邛崃路渺茫。官舍烟云邻越巂，人家风土杂夷羌。绮琴曲里挑新寡，鼙鼓声中忆故乡。丙穴由来鱼不乏，八行书札莫相忘。
送王生之临邛省州守叔父献甫·其一
作者：徐熥
朝代：明

西北胡笳不断吹，送君南浦泪如丝。荆门树影云中尽，巫峡猿声月下悲。客路装轻怀匕首，驿楼灯现望峨眉。天涯何处能相忆，孤馆残更梦觉时。
送王生之临邛省州守叔父献甫·其二
作者：徐熥
朝代：明

驱车万里向殊方，极目邛崃路渺茫。官舍烟云邻越巂，人家风土杂夷羌。绮琴曲里挑新寡，鼙鼓声中忆故乡。丙穴由来鱼不乏，八行书札莫相忘。
送田将军武荐上司马
作者：徐熥
朝代：明

侯门才子似君稀，鹊印貂裘赴帝畿。济北烟花迎去马，潞河风柳绾征衣。津亭春暖千莺啭，上苑秋高一鹗飞。圣主临轩应召对，安边何策献彤帏。关城三月尚微寒，一曲离歌送所驩。客舍花飞春漠漠，长安天远路漫漫。舟移楚水晴烟断，马过燕山夕照残。独爱终军最年少，请缨还拟繫楼兰。
送田将军武荐上司马·其一
作者：徐熥
朝代：明

侯门才子似君稀，鹊印貂裘赴帝畿。济北烟花迎去马，潞河风柳绾征衣。津亭春暖千莺啭，上苑秋高一鹗飞。圣主临轩应召对，安边何策献彤帏。
送田将军武荐上司马·其二
作者：徐熥
朝代：明
体裁：七言律诗

关城三月尚微寒，一曲离歌送所驩。客舍花飞春漠漠，长安天远路漫漫。舟移楚水晴烟断，马过燕山夕照残。独爱终军最年少，请缨还拟系楼兰。
送田将军武荐上司马·其二
作者：徐熥
朝代：明

关城三月尚微寒，一曲离歌送所驩。客舍花飞春漠漠，长安天远路漫漫。舟移楚水晴烟断，马过燕山夕照残。独爱终军最年少，请缨还拟繫楼兰。
送白经历入觐
作者：徐熥
朝代：明

迁客朝天去，王程不可留。谁知飞鞚日，政及赐环秋。残雪燕山路，微霜济水舟。从来白司马，未合老江州。
送翁兆震太史册封周藩事竣还朝
作者：徐熥
朝代：明

暂缀鹓班马首东，桃花色借锦袍红。鞭挥上苑三眠柳，圭捧深宫半叶桐。飞盖兔园歌夜雪，鸣珂燕市动春风。汉家金匮资良史，好奏诸儒白虎通。
送老僧
作者：徐熥
朝代：明

行尽天涯与海涯，閒云孤鹤伴袈裟。归看手种门前树，开遍春风几度花。
送老卒还乡
作者：徐熥
朝代：明

少小从军出玉门，萧萧白发返丘园。塞垣此别休回首，旧路重经更断魂。残橐只馀孤剑在，故乡知有几家存。古来征戍生还少，何必封侯是主恩。
送胡彭举之衡阳
作者：徐熥
朝代：明

愁折衰杨过御堤，吴门遥望楚云低。高峰见月秋回雁，野店逢霜晓听鸡。九派江流湓浦外，一天帆影洞庭西。知君作客年来惯，不畏猿声日夜啼。
送良上人还金陵静海寺
作者：徐熥
朝代：明

枫叶萧萧露气凝，不堪江畔送名僧。浮杯忍作无期别，说法谁参最上乘。满路凄风闻宝磬，一天残月梦金陵。悬知锡杖重来处，传得南宗几佛灯。
送苍峡王巡检罢官归乡
作者：徐熥
朝代：明

越王台上送将归，远树空林带夕晖。苍峡断猿双泪下，碧天寒雁一行飞。秪愁白发流年暮，不问青山旧业微。此别悠悠难再遇，思君惟有一沾衣。
送苏明府擢南计曹
作者：徐熥
朝代：明

鸡舌新含入旧都，几时闽海更还珠。中牟理邑方驯雉，南部趋朝好听乌。百里歌犹传蔽芾，一官清不愧莱芜。度支若上筹边策，愿赐江南一半租。
送蔡千户袭职还吴兴
作者：徐熥
朝代：明

龙韬堪报主，燕颔定封侯。挂印还乡里，挥鞭出御楼。归途寻越绝，行橐佩吴钩。戎马东南急，凭君借箸筹。
送薛君大秀才游武林
作者：徐熥
朝代：明

司马南游正少年，可堪人去雁来前。孤舟白拥芦藏月，两岸青残柳散烟。帆外客星滩七里，湖中佛日竺三天。射潮不用钱王弩，但有观涛赋几篇。
送谢伯元之金陵
作者：徐熥
朝代：明

长江渺渺片帆开，一曲离歌落照催。挟妓每过桃叶渡，寻僧重上雨花台。芙蓉古岸犹堪采，禾黍遗宫尽可哀。不必登高频吊古，六朝王气已成灰。
送赵仁甫令梁山
作者：徐熥
朝代：明

桃花零乱柳如丝，正是河桥赋别时。衣带江州司马泪，帆过湘水舜妃祠。凫飞双舄看应远，猿叫三声听渐悲。夔府孤城纵临眺，阳台云雨望中疑。
送赵仁甫司理左迁之京
作者：徐熥
朝代：明

十载功名叹积薪，风波万里一孤臣。江潭此日歌渔父，宣室何年问鬼神。自是蛾眉终见妒，岂知龙性故难驯。迩来词客方多难，莫向长安逐酒人。
送远曲
作者：徐熥
朝代：明

津亭下叶纷如雨，客子远游何处所。悠悠一别无还期，相对悲啼不能语。此去山中经几万，劝君惟有加餐饭。须臾分手各东西，犹听前林征马嘶。
送邓德咸刺史官沔阳
作者：徐熥
朝代：明

楚江猿啸岂堪听，野水连天过洞庭。夜月褰帷逢汉女，秋风行部吊湘灵。九疑峰色参差碧，三峡云光黯淡青。君去不愁难寄远，萧萧兰芷满寒汀。
送邓汝高户曹督饷之浙
作者：徐熥
朝代：明

粉署含香又几年，转输今识酂侯贤。还家树不言温室，行部山应访冷泉。玉麈夜挥天竺月，画船秋放太湖烟。江南水旱忧非细，愿悉民艰疏御前。
送邓汝高进士还朝
作者：徐熥
朝代：明

献岁赴王程，全家向北平。断冰淮口渡，残雪蓟门城。烟柳迷征盖，风花引使旌。长安春色好，莫起故园情。柳色催离况，椒花恋别筵。梦繁人去后，春到客行先。挂席河通楚，驱车路向燕。相思明月夜，惆怅隔山川。